text:
Маслото не отговаря на декларираната категория
 Таблица 4 — Маслиново масло за осветление — Критерии за чистота
 1
 Стигмастадиени (mg/kg)
 ≤ 0,50
 > 0,50
 Показател за наличието на рафинирано масло (маслиново или други)
 2
 Трансизомери на мастните киселини (%)
 tC18:1 ≤ 0,10 и
 t(C18:2 + C18:3) ≤ 0,10
 tC18:1 > 0,10 и
 t(C18:2 + C18:3) > 0,10
 3
 Компонентен състав на мастни киселини
 Съответства на приложение I
 Не съответства на приложение I
 Показател за наличието на чужди масла
 4
 ΔЕСN42
 ≤ │0,30│
 > │0,30│
 5
 Компонентен състав и общо съдържание на стероли
 Съответства на приложение I
 Не съответства на приложение I
 6
 Еритродиол + уваол (%)
 ≤ 4,5
 > 4,5
 Показател за наличието на нерафинирано маслиново масло от остатъчен материал
 7
 Восъци C40+C42+C44+C46
 ≤ 300
 300 < восъци ≤ 350
 > 350
 8
 Е+У ≤ 3,5 % или алифатни алкохоли ≤ 350 mg/kg
 да
 не
 9
 2-глицерилмонопалмитат (%)
 Съответства на приложение I:
 ≤ 0,9 %, ако палмитиновата киселина ≤ 14,00 %
 или
 ≤ 1,1 %, ако палмитиновата киселина > 14,00 %
 Не съответства на приложение I
 Показател за наличието на естерифицирани или висши палмитинови масла
 Маслото отговаря на декларираната категория
 Таблица 5 — Рафинирано маслиново масло — Критерии за качество
 1
 Киселинност (%)
 ≤ 0,30
 > 0,30
 2
 Пероксидно число
 (mEq O2/kg)
 ≤ 5,0
 > 5,0
 3
 Ултравиолетова спектрофотометрия
 (K270/268)
 ≤ 1,25
 > 1,25
 4
 Ултравиолетова спектрофотометрия
 (ΔK)
 ≤ 0,16
 > 0,16
 Категорията на маслото съвпада с декларираната по отношение на критериите за качество.
 Вж. таблица 7 за критериите за чистота
 Таблица 6 — Маслиново масло (смес от рафинирано маслиново масло и необработени маслинови масла) — Критерии за качество
 1
 Киселинност (%)
 ≤ 1,00
 > 1,00
 2
 Пероксидно число
 (mEq O2/kg)
 ≤ 15,0
 > 15,0
 3
 Ултравиолетова спектрофотометрия
 (K270/268)
 ≤ 1,15
 > 1,15
 4
 Ултравиолетова спектрофотометрия
 (ΔK)
 ≤ 0,15
 > 0,15
 Категорията на маслото съвпада с декларираната по отношение на критериите за качество.
 Вж. таблица 7 за критериите за чистота
 Таблица 7 — Рафинирано маслиново масло и маслиново масло, смес от рафинирано маслиново масло и необработени маслинови масла — Критерии за качество
 1
 Трансизомери на мастните киселини (%)
 tC18:1 ≤ 0,20
 и
 t(C18:2 + C18:3) ≤ 0,30
 tC18:1 > 0,20
 или
 t(C18:2 + C18:3) > 0,30
 2
 Компонентен състав на мастни киселини
 Съответства на приложение I
 Не съответства на приложение I
 Показател за наличието на чужди масла
 3
 ΔЕСN42
 ≤ │0,30│
 > │0,30│
 4
 Компонентен състав и общо съдържание на стероли
 Съответства на приложение I
 Не съответства на приложение I
 5
 Еритродиол + уваол (%)
 ≤ 4,5
 > 4,5
 Показател за наличието на маслиново масло от остатъчен материал
 6
 Восъци (mg/kg) C42+C44+C46
 ≤ 350
 > 350
 7
 2-глицерилмонопалмитат ≤ 0,9 %, ако палмитиновата киселина ≤ 14,00 %
 или
 2-глицерил-монопалмитат ≤ 1,1 % (за РММ) или ≤ 1,0 % (за ММ), ако палмитиновата киселина > 14,00 %
 Да
 Не
 Показател за наличието на естерифицирани или висши палмитинови масла
 Категорията на маслото отговаря на декларираната.
 Таблица 8 — Нерафинирано маслиново масло от остатъчен материал — Критерии за чистота
 1
 Трансизомери на мастните


text:
киселини (%)
 tC18:1 ≤ 0,20
 и
 t(C18:2 + C18:3) ≤ 0,10
 tC18:1 > 0,20
 или
 t(C18:2 + C18:3) > 0,10
 Показател за наличието на рафинирано масло (маслиново или други)
 2
 Компонентен състав на мастни киселини
 Съответства на приложение I
 Не съответства на приложение I
 Показател за наличието на чужди масла
 3
 ΔЕСN42
 ≤ │0,60│
 > │0,60│
 4
 Компонентен състав и общо съдържание на стероли
 Съответства на приложение I
 Не съответства на приложение I
 5
 Еритродиол + уваол
 (%)
 > 4,5
 ≤ 4,5
 6
 Восъци (mg/kg)
 C40+C42+C44+C46
 > 350
 300 < восъци ≤ 350
 ≤ 300
 Вж. ММО (таблица 4)
 7
 Е+У ≤ 3,5 % или алифатни алкохоли > 350 mg/kg
 да
 не
 8
 2-глицерилмонопалмитат (%)
 ≤ 1,4
 > 1,4
 Показател за наличието на естерифицирани или висши палмитинови масла
 Категорията на маслото отговаря на декларираната.
 Таблица 9 — Рафинирано маслиново масло от остатъчен материал — Критерии за качество
 1
 Киселинност (%)
 ≤ 0,30
 > 0,30
 2
 Пероксидно число
 (mEq O2/kg)
 ≤ 5,0
 > 5,0
 3
 Ултравиолетова спектрофотометрия
 (K270/268)
 ≤ 2,00
 > 2,00
 4
 Ултравиолетова спектрофотометрия
 (ΔK)
 ≤ 0,20
 > 0,20
 Категорията на маслото съвпада с декларираната по отношение на критериите за качество.
 Вж. таблица 11 за критериите за чистота
 Таблица 10 — Маслиново масло от остатъчен материал — Критерии за качество
 1
 Киселинност (%)
 ≤ 1,00
 > 1,00
 2
 Пероксидно число
 (mEq O2/kg)
 ≤ 15,0
 > 15,0
 3
 Ултравиолетова спектрофотометрия (K270/268)
 ≤ 1,70
 > 1,70
 4
 Ултравиолетова спектрофотометрия
 (ΔK)
 ≤ 0,18
 > 0,18
 Категорията на маслото съвпада с декларираната по отношение на критериите за качество.
 Вж. таблица 11 за критериите за чистота
 Таблица 11 — Рафинирано маслиново масло от остатъчен материал и маслиново масло от остатъчен материал — Критерии за чистота
 1
 Критерии за качество (таблици 9 и 10)
 Да
 Не
 Маслото не отговаря на декларираната категория
 2
 Трансизомери на мастните киселини
 tC18:1 ≤ 0,40
 и
 t(C18:2 + C18:3) ≤ 0,35
 tC18:1 > 0,40
 или
 t(C18:2 + C18:3) > 0,35
 3
 Съдържание на мастни киселини
 Съответства на приложение I
 Не съответства на приложение I
 Показател за наличието на чужди масла
 4
 ΔECN42
 ≤ │0,50│
 > │0,50│
 5
 Компонентен състав и общо съдържание на стероли
 Съответства на приложение I
 Не съответства на приложение I
 6
 Еритродиол + уваол (%)
 > 4,5
 ≤ 4,5
 7
 Восъци (mg/kg)
 C40+C42+C44+C46
 > 350
 ≤ 350
 Показател за наличието на естерифицирани или висши палмитинови масла
 8
 2-глицерилмонопалмитат (%)
 ≤ 1,4 (за РММОМ)
 ≤ 1,2 (за ММОМ)
 > 1,4 (за РММОМ)
 > 1,2 (за ММОМ)
 Категорията на маслото отговаря на декларираната.
 “;
 ПРИЛОЖЕНИЕ IV
 Приложение XII се изменя, както следва:
 (1) точка 3.3 се заменя със следното:
 „3.3. Незадължителни понятия за целите на етикетирането
 При поискване ръководителят на групата дегустатори може да удостовери, че оценените масла съответстват на определенията и скалите, които отговарят единствено на посочените по-долу термини в зависимост от интензитета и възприятието на признаците.
 Положителни признаци (плодов аромат, горчивина и стипчивост): В зависимост от интензитета на възприемане:
 — Силен, когато медианата на признака е по-висока от 6,0;
 — Среден, когато медианата на признака е по-висока от

type: legislation

jurisdiction: EU


text:
3,0 и по-малка или равна на 6,0;
 — Деликатен, когато медианата на признака е по-ниска или равна на 3,0;
 Плодов аромат
 Съвкупност от характерни за маслото обонятелни възприятия, която зависи от сорта маслини, произхожда от здрави и пресни маслини и в която не преобладава вкусът нито на зелените, нито на зрелите маслини. Тя се възприема пряко и/или ретроназално.
 Вкус на зелени маслини
 Съвкупност от характерни за маслото обонятелни възприятия, която напомня зелени плодове, зависи от сорта маслини и произхожда от здрави и пресни зелени маслини. Тя се възприема пряко и/или ретроназално.
 Вкус на зрели маслини
 Съвкупност от характерни за маслото обонятелни възприятия, която напомня зрели плодове, зависи от сорта маслини и произхожда от здрави и пресни маслини. Тя се възприема пряко и/или ретроназално.
 Добре балансирано
 Масло, което не показва липса на баланс, т.е. обонятелно-вкусово и допирно усещане, при което медианата на признака „горчивина“ и тази на признака „стипчивост“ са с не повече от 2,0 пункта по-високи от медианата на признака „плодов аромат“.
 Масло с мек вкус
 Масло, за което медианата на признаците „горчивина“ и „стипчивост“ е равна на 2,0 или е по-ниска.
 Списък на термините в зависимост от интензитета на възприемане:
 Термини, за които следва да се представи сертификат за органолептично изпитване
 Медиана на признака
 Плодов аромат
 -
 Вкус на зрели маслини
 -
 Вкус на зелени маслини
 -
 Деликатен плодов аромат
 ≤ 3,0
 Умерен плодов аромат
 3,0 < ср. ≤ 6,0
 Силен плодов аромат
 > 6,0
 Деликатен вкус на зрели маслини
 ≤ 3,0
 Умерен вкус на зрели маслини
 3,0 < ср. ≤ 6,0
 Силен вкус на зрели маслини
 > 6,0
 Деликатен вкус на зелени маслини
 ≤ 3,0
 Умерен вкус на зелени маслини
 3,0 < ср. ≤ 6,0
 Силен вкус на зелени маслини
 > 6,0
 Деликатна горчивина
 ≤ 3,0
 Умерена горчивина
 3,0 < ср. ≤ 6,0
 Силна горчивина
 > 6,0
 Деликатна стипчивост
 ≤ 3,0
 Умерена стипчивост
 3,0 < ср. ≤ 6,0
 Силна стипчивост
 > 6,0
 Добре балансирано масло
 Медианата на признака „горчивина“ и медианата на признака „стипчивост“ са с не повече от 2,0 пункта по-високи от медианата на признака „плодов аромат“.
 Масло с мек вкус
 Медианата на признака „горчивина“ и медианата на признака „стипчивост“ са не повече от 2,0“
 “;
 (2)Точка 9.4 се заменя със следното:
 „9.4. Класификация на маслото
 Маслото се класифицира в зависимост от медианата на недостатъците и медианата на признака „плодов аромат“. Медианата на недостатъците се определя като медианата на недостатъка, който се възприема с най-висок интензитет. Медианата на недостатъците и медианата на признака „плодов аромат“ се посочват с точност до един знак след десетичната запетая.
 Класифицирането на маслото се осъществява, като се съпоставят стойностите на медианата на недостатъците и на медианата на признака „плодов аромат“ с референтните скали, посочени по-долу. Тъй като грешката на метода е взета предвид при определянето на границите на тези скали, те се считат за абсолютни. Използваните компютърни програми онагледяват класифицирането във вид на таблица със статистически данни или на графика.
 а) Необработено маслиново масло екстра качество: медианата на недостатъците е равна на 0,0, а медианата на признака „плодов аромат“ е по-висока от


text:
0,0;
 б) Необработено маслиново масло: медианата на недостатъците е по-висока от 0,0, но не по-висока от 3,5, а медианата на признака „плодов аромат“ е по-висока от 0,0;
 в) Необработено маслиново масло за осветление: медианата на недостатъците е по-висока от 3,5, или медианата на недостатъците е по-малка или равна на 3,5, а медианата на признака „плодов аромат“ е равна на 0,0.
 Забележка 1: Когато медианата на признака „горчивина“ и/или „стипчивост“ е над 5,0, ръководителят на групата посочва тази информация в сертификата от изпитването.
 В случай на оценки, извършвани в рамките на проверки на съответствието, се извършва едно изпитване. В случай на насрещна оценка анализът трябва да се осъществи в две повторения с отделни дегустации. Резултатите от анализа в две повторения трябва да бъдат статистически хомогенни. (вж. точка 9.5). Ако не са, пробата трябва да се анализира отново два пъти. Окончателната стойност на медианата на признаците за класифициране се изчислява, като се използва средноаритметичната стойност на двете медиани.“
 ПРИЛОЖЕНИЕ V
 Приложение XVII се изменя, както следва:
 (1)Точка 5.1 се заменя със следното:
 „5.1. Хексан или смес от алкани с интервал на температурата на кипене 65—70 oC, дестилирани с изправителна колона. Хексанът може да бъде заменен с изооктан (2,2,4-триметилпентан с хроматографска чистота), стига да са постигнати сравними стойности за прецизност. Може да се извърши контрол на остатъчния материал след изпаряване на 100 ml разтворител. Разтворителите с температура на кипене, по-висока от тази на n-хексан, имат нужда от повече време, за се изпарят. Те обаче се предпочитат поради токсичността на хексана.“;
 (2)В точка 6.3.3. се добавя следният текст:
 „Забележка 10. Когато концентрацията на стигмастадиените е по-висока от 4 mg/kg, ако е необходимо количествено определение, трябва да се използва методът на Международния съвет за маслиновите продукти за определяне на стерени в рафинирано масло.“.
 ПРИЛОЖЕНИЕ VI
 Приложение XVIII се изменя, както следва:
 (1)Точка 4.2.1 се заменя със следното:
 „4.2.1. Петролен етер, загрят до температура между 40 и 60 oC, за хроматография, или хексан. Хексанът може да бъде заменен с изооктан (2,2,4-триметилпентан с хроматографска чистота), стига да са постигнати сравними стойности за прецизност. Разтворителите с температура на кипене, по-висока от тази на n-хексан, имат нужда от повече време, за се изпарят. Те обаче се предпочитат поради токсичността на хексана.“;
 (2)
 Добавя се следната точка 4.2.12:
 „4.2.12.
 Хептан, хроматографско качество. Хептанът може да бъде заменен с изооктан (2,2,4-триметилпентан с хроматографска чистота).“.
 ПРИЛОЖЕНИЕ VII
 „ПРИЛОЖЕНИЕ XIX
 ОПРЕДЕЛЯНЕ НА СТЕРОЛНИЯ СЪСТАВ И СЪДЪРЖАНИЕ И НА АЛКОХОЛНИТЕ СЪЕДИНЕНИЯ ЧРЕЗ КАПИЛЯРНА ГАЗОВА ХРОМАТОГРАФИЯ
 1.ОБХВАТ
 Методът описва процедура за определяне на съдържанието на отделните и общите алкохолни съединения на маслиновите масла и маслиновите масла от остатъчен материал, како и на смесите от тези два вида масло.
 Алкохолните съединения в маслиновите масла и маслиновите масла от остатъчен материала включват алифатните алкохоли, стеролите и тритерпеновите диалкохоли.
 2.ПРИНЦИП
 Маслото, към което е добавен -холестанол и 1-ейкозанол като вътрешен стандарт, се осапунява с етанолов разтвор на калиев хидроксид, след което неосапуняемите съставки се екстрахират с помощта на етилов етер.
 Различните фракции на алкохолните съединения се отделят от неосапуняемите съставки или чрез тънкослойна хроматография на основна плака със


text:
силикагел (референтен метод), или чрез ВЕТХ със колона от силикагел. Фракцията, възстановена от разделянето със силикагел, се преобразува в триметилсилилови етери, след което се анализира чрез капилярна газова хроматография.
 ЧАСТ 1
 ПРИГОТВЯНЕ НА НЕОСАПУНЯЕМИТЕ СЪСТАВКИ
 1.ОБХВАТ
 В тази част се описват подготовката и извличането на неосапуняемите съставки. Това включва подготовката и извличането на неосапуняемите съставки от маслиновите масла и маслиновите масла от остатъчен материал.
 2.ПРИНЦИП
 Част за изпитване се осапунява чрез кипене с обратен хладник с етанолов разтвор на калиев хидроксид. Неосапуняемите съставки се екстрахират с помощта на диетилов етер.
 3.ОБОРУДВАНЕ
 Стандартно лабораторно оборудване, включващо по-конкретно следното:
 3.1.Колба с кръгло дъно с вместимост 250 ml с обратен хладник със стъклен шлиф.
 3.2.Делителна фуния с вместимост 500 ml.
 3.3.Колби с вместимост 250 ml.
 3.4.Микроспринцовки с вместимост 100 μl и 500 μl.
 3.5.Цилиндрична фуния за филтруване, подходяща за филтруване под вакуум, с порьозна преграда G3 (порьозност 15—40 μm), диаметър приблизително 2 cm, височина 5 cm и мъжка муфа с шлиф.
 3.6.Конусовидна колба с вместимост 50 ml и женска муфа с шлиф, която може да се монтира към фунията за филтруване (3.5).
 3.7.Епруветка с вместимост 10 ml с конично дъно и стъклена тапа.
 3.8.Десикатор за калциев дихлорид.
 4.РЕАГЕНТИ
 4.1.Калиев хидроксид с минимален титър 85 %.
 4.2.Етанолов разтвор на калиев хидроксид — приблизително 2 M.
 130 g калиев хидроксид (4.1) се разтваря с охлаждане в 200 ml дестилирана вода и се долива до един литър с етанол (4.7). Разтворът се съхранява в плътно затворени бутилки от тъмно стъкло за не повече от два дни.
 4.3.Етилов етер с чистота за анализ.
 4.4.Безводен натриев сулфат с чистота за анализ.
 4.5.Ацетон с чистота за хроматографски анализ.
 4.6.Етилов етер с чистота за хроматографски анализ.
 4.7.Етанол с чистота за анализ.
 4.8.Етилацетат с чистота за анализ.
 4.9.Вътрешен стандарт, α-холестанол с чистота над 99 % (чистотата трябва да бъде проверена чрез газова хроматография).
 4.10.Вътрешен стандартен разтвор на α-холестанол 0,2 разтвор (m/V) в етилацетат (4.8).
 4.11.Разтвор на фенолфталеин, 10 g/l в етанол (точка 4.7).
 4.12.0,1 % (m/v) разтвор на 1-ейкозанол в етилацетат (вътрешен стандарт).
 5.ПРОЦЕДУРА
 С микроспринцовка с вместимост от 500 μl (3.4) се въвежда в колба от 250 ml (3.1) обем от вътрешния стандартен разтвор на α-холестанол (4.10) и обем от 1-ейкозанол (4.12) със съдържание на количество холестанол и ейкозанол, съответстващо на около 10 % от стеролното и алкохолно съдържание на пробата. Така например за проба маслиново масло с маса 5 g се прибавят 500 μl разтвор на α-холестанол (4.10) и 250 μl разтвор на 1-ейкозанол (4.12). За проба маслиново масло от остатъчен материал се прибавят 1500 μl разтвор както на α-холестанол (4.10), така и на 1-ейкозанол (4.12). Пробата се подлага на изпарение до изсъхване на топла водна баня със слаба струя азот. След охлаждане на колбата в нея се претеглят 5,00 ± 0,01 g от сухата филтрувана проба.
 Забележка 1: Животинските или растителните масла, съдържащи значителни количества холестерол, могат да отбележат пик с време на задържане, подобно на това при холестанола. В този случай стероловата фракция се подлага на двукратен анализ — с вътрешен стандарт и без него.
 Добавят се


text:
50 ml 2M етанолов разтвор на калиев хидроксид (4.2) и малко пемза, поставя се обратният хладник и се нагрява до слабо кипене, докато се извърши осапуняването (разтворът се избистря). Нагряването се продължава още 20 минути, след което се прибавят 50 ml дестилирана вода през върха на хладника, хладникът се отстранява, а колбата се охлажда до приблизително 30 oC.
 Съдържанието на колбата се прехвърля количествено в делителна фуния с вместимост 500 ml (3.2), като се използват няколко части дестилирана вода (50 ml). Добавят се приблизително 80 ml етилов етер (4.6) и делителната фуния се разклаща енергично в продължение на около 60 секунди, като налягането се освобождава периодично чрез нейното обръщане и отваряне на спирателния кран. Изчаква се до получаването на пълно разделяне на две фази (бележка 2). След това сапуненият разтвор се отлива възможно най-изчерпателно в отделна делителна фуния. По същия начин се извършват още две екстракции на фазата на водно-алкохолна смес, като всеки път се използват 60 до 70 ml етилов етер (4.6).
 Забележка 2: Всяка емулсия може да бъде разрушена с прибавяне на малки количества етанол (4.7).
 Трите етерни екстракта се смесват в делителна фуния, съдържаща 50 ml вода. Промиването с вода (50 ml) продължава, докато промивната вода престане да се оцветява в розово при добавянето на капка разтвор на фенолфталеин (4.11). След отстраняване на промивната вода се филтрува безводен натриев сулфат (4.4) в предварително претеглена колба с вместимост 250 ml, като фунията и филтърът се промиват с малки количества етилов етер (4.6).
 Разтворителят се изпарява под вакуум чрез дестилация в ротационен изпарител при температура 30 oC. Добавят се 5 ml ацетон (4.5) и летливият разтворител се отстранява напълно посредством слаба струя азот. Остатъкът се изсушава в пещ при температура 103±2 oC в продължение на 15 минути. След това се охлажда в десикатори и се претегля с точност до 0,1 mg.
 ЧАСТ 2
 ОТДЕЛЯНЕ НА ФРАКЦИИТЕ НА АЛКОХОЛНИТЕ СЪЕДИНЕНИЯ
 1.ОБХВАТ
 Неосапуняемите съставки, подготвени в част 1, се разделят на фракции, представляващи отделните алкохолни съединения, алифатните алкохоли, стеролите и тритерпеновите диалкохоли (еритродиол и уваол).
 2.ПРИНЦИП
 Неосапуняемите съставки могат да бъдат разделени на фракции с помощта на основна тънкослойна хроматография (референтен метод), откроени, а съответните ивици издраскани и екстрахирани. Алтернативен метод на отделяне е ВЕТХ с колона от силикагел и ултравиолетов детектор, като се събират отделните фракции. Алифатните и тритерпеновите алкохоли, както и стеролните и тритерпеновите диалкохоли се изолират заедно.
 3.ОБОРУДВАНЕ
 Стандартно лабораторно оборудване, включващо по-конкретно следното:
 3.1.Пълен набор за анализ чрез тънкослойна хроматография с използване на стъклени плаки с размер 20 × 20 cm.
 3.2.Ултравиолетова лампа с дължина на вълната 366 или 254 nm.
 3.3.Микроспринцовки с вместимост 100 μl и 500 μl.
 3.4.Цилиндрична фуния за филтруване, подходяща за филтруване под вакуум, с порьозна преграда G3 (порьозност 15—40 μm), диаметър приблизително 2 cm, височина 5 cm и мъжка муфа с шлиф.
 3.5.Конусовидна колба с вместимост 50 ml и женска муфа с шлиф, която може да се монтира към фунията за филтруване (3.4).
 3.6.Епруветка с вместимост 10 ml с конично дъно и стъклена тапа.
 3.7.Десикатор с калциев дихлорид.
 3.8.ВЕТХ система, състояща се


text:
от:
 3.8.1.Бинарна помпа.
 3.8.2.Ръчен или автоматичен инжектор, оборудван с дозираща капиляра от 200 μl.
 3.8.3.Редови дегазатор.
 3.8.4.Детектор за UV-VIS или IR.
 3.9.ВЕТХ колона (25 cm x 4 mm в диам.) със силикагел 60 (размер на частицата 5 μm ).
 3.10.Филтър за спринцовки, 0,45 μm.
 3.11.Конусовидна колба 25 ml.
 4.РЕАГЕНТИ
 4.1.Калиев хидроксид с минимален титър 85 %.
 4.2.Етанолов разтвор на калиев хидроксид — приблизително 2 M.
 130 g калиев хидроксид (4.1) се разтваря с охлаждане в 200 ml дестилирана вода и се долива до един литър с етанол (4.9). Разтворът се съхранява в плътно затворени бутилки от тъмно стъкло за не повече от два дни.
 4.3.Етилов етер с чистота за анализ.
 4.4.Етанолов разтвор на калиев хидроксид — приблизително 0,2 M.
 13 g калиев хидроксид (4.1) се разтваря в 20 ml дестилирана вода и се долива до един литър с етанол (4.9).
 4.5.Стъклени плаки с размер 20 x 20, покрити със силикагел, без флуоресцентен индикатор и с дебелина 0,25 mm (могат да се доставят от търговската мрежа готови за употреба).
 4.6.Ацетон с чистота за хроматографски анализ.
 4.7.n-хексан с чистота за хроматографски анализ.
 4.8.Етилов етер с чистота за хроматографски анализ.
 4.9.Етанол с чистота за анализ.
 4.10.Етилацетат с чистота за анализ.
 4.11.Референтен разтвор за тънкослойна хроматография: холестерол, фитостероли, алкохоли плюс 5 % разтвор на еритродиол в етилацетат (точка 4.10).
 4.12.0,2 % разтвор на 2,7-дихлорофлуоресцеин в етанолов разтвор. Той се алкализира слабо чрез добавяне на няколко капки 2 M алкохолен разтвор на калиев хидроксид (4.2).
 4.13.Смес от n-хексан (4.7)/етилов етер (4.8) в съотношение 65:35 (V/V).
 4.14.Мобилна фаза за ВЕТХ от n-хексан (4.7)/етилов етер (4.8) в съотношение 1:1 (V/V).
 5.РЕФЕРЕНТЕН МЕТОД: ОТДЕЛЯНЕ НА АЛКОХОЛНИТЕ СЪЕДИНЕНИЯ ЧРЕЗ ТЪНКОСЛОЙНА ХРОМАТОГРАФИЯ (ТХ) НА ОСНОВНА ПЛАКА
 Подготовка на основните плаки за тънкослойна хроматография. Плаки със силикагел (4.5) се потапят напълно в 0,2 М етанолов разтвор на калиев хидроксид (4.4) за 10 секунди, след което се оставят да изсъхнат в изпарителен шкаф за два часа и накрая се поставят в пещ при 100 oC за един час.
 Изваждат се от пещта и се съхраняват в десикатор (3.7) с калциев хлорид до момента на употреба (така обработените плаки трябва да се използват в рамките на 15 дни).
 Поставя се смес от хексан/етилов етер (4.13) (забележка 3) в проявителна камера на дълбочина около 1 cm. Камерата се затваря с подходящия капак и се оставя така за поне един час на хладно място, така че да се установи течно-парното равновесие. Към вътрешните повърхности на камерата могат да се прикрепят ивици от филтърна хартия, потопени в отмивния агент. Това намалява времето за проявяване с приблизително една трета и осигурява по-равномерно и правилно елуиране на съставките.
 Забележка 3: Проявителният разтвор трябва да се подменя преди всеки анализ, с оглед на получаването на идеално възпроизводими условия за проявяване. Може да се използва също алтернативен разтворител 50:50 (V/V) n-хексан/етилов етер.
 Приготвя се приблизително 5 % разтвор на неосапуняемите съставки от част 1 в етилацетат (4.10) и с помощта на микроспринцовка с вместимост 100 μl (3.3) 0,3 ml от разтвора се нанасят на тънка и равномерна ивица върху долния


text:
край (2 cm) на хроматографската плака (4.5). На същото равнище като ивицата се накапват 2 до 3 μl от референтния разтвор (4.11), така че ивицата на стеролите, тритерпеновите диалкохоли и алкохолите да може да бъде разпозната след проявяването.
 Плаката се поставя в проявителната камера (3.1). Околната температура се поддържа между 15 и 20 oC (забележка 4). Камерата се затваря веднага с капака и се оставя за елуиране, докато фронтът на разтворителя достигне приблизително 1 cm от горния ръб на плаката. След това плаката се изважда от проявителната камера и разтворителят се изпарява под струя горещ въздух или като плаката се остави за кратко време под камина.
 Забележка 4: По-високата температура може да влоши разделянето.
 Плаката се напръсква леко и равномерно с разтвор на 2,7-дихлорофлуоресцеин (4.12), след което се оставя да изсъхне. Когато плаката се наблюдава под ултравиолетова светлина, ивиците на стеролите, тритерпеновите диалкохоли и алкохолите могат да се разпознаят, като се изравнят с петната, получени от референтния разтвор (4.11). Границите на ивиците се очертават с черен молив по краищата на флуоресценцията (вж. фигура 1 относно плаките за тънкослойна хроматография).
 Силикагелът в очертаните участъци се изтърква с помощта на метална шпатула. Отделеният стрит на фин прах материал от силикагел се поставя във фунията за филтруване (3.4). Прибавят се 10 ml горещ етилов ацетат (точка 4.10), разбърква се добре с металната шпатула и се филтрува (ако е необходимо, под вакуум), като филтратът се събира в конусовидната колба (3.5), свързана с фунията за филтруване.
 Утайката от фунията се промива три пъти с етилов етер (4.3) (приблизително 10 ml всеки път) и филтратът се събира в същата колба, свързана с фунията; филтратът се изпарява до обем 4—5 ml и остатъчният разтвор се прехвърля в епруветка с вместимост 10 ml (3.6), която е била претеглена предварително; изпарява се до изсъхване чрез слабо подгряване под слаба струя азот; утайката се разтваря отново с няколко капки ацетон (4.6), след което отново се изпарява до изсъхване. Остатъкът в епруветката се състои от фракцията на стеролите и тритерпеновите диалкохоли или алкохолите и тритерпеновите алкохоли.
 6.ОТДЕЛЯНЕ НА АЛКОХОЛНАТА ФРАНЦИЯ ЧРЕЗ ВЕТХ
 Неосапуняемите съставки, получени в част 1, се разтварят в 3 ml от мобилната фаза (4.14), разтворът се филтрува със спринцовка за филтруване (3.10) и се запазва.
 Инжектират се 200 μl от филтрувания неосапуняем разтвор във ВЕТХ (3.8).
 Извършва се отделяне с ВЕТХ при 0,8 ml/min, изваждат се първите 5 min и филтратът се събира в конусовидна колба от 25 ml (3.11) между 5 и 10 min за алифатните и тритерпеновите алкохоли и между 11 и 25 min за стеролите и еритродиола и уваола (забележка 5).
 Отделянето може да бъде наблюдавано с ултравиолетов детектор с дължина на вълната от 210 nm или рефрактометричен детектор (вж. фигура 6).
 Фракциите се изпаряват до сухо и се приготвят за хроматографски анализ.
 Забележка 5: Налягането на помпата на ВЕТХ следва да се контролира внимателно; етиловият етер може да увеличи налягането; дебитът трябва да се коригира, за да се запази налягането под контрол.
 ЧАСТ 3
 АНАЛИЗ ЧРЕЗ ГАЗОВА ХРОМАТОГРАФИЯ НА ФРАКЦИИТЕ НА АЛКОХОЛНИТЕ СЪЕДИНЕНИЯ
 1.ОБХВАТ


text:
В тази част са дадени общи насоки за прилагане на капилярната газова хроматография с цел определяне на качествения и количествения състав на алкохолните съединения, изолирани съгласно способа, посочен в част 2 от настоящия метод.
 2.ПРИНЦИП
 Фракциите, събрани от неосапуняемите съставки с помощта на тънкослойна хроматография или ВЕТХ, се преобразуват в триметилсилилови етери, след което се анализират чрез капилярна газова хроматография с инжектиране с разделяне и пламъчнойонизационен детектор.
 3.ОБОРУДВАНЕ
 Стандартно лабораторно оборудване, включващо по-конкретно следното:
 3.1.Епруветка с вместимост 10 ml с конично дъно и стъклена тапа.
 3.2.Газов хроматограф, подходящ за използване с капилярна колона, снабдена с инжекционна система за разделяне, който се състои от:
 3.2.1.Термостатична камера за колони с възможност за поддържане на желаната температура с точност до ± 1 oC;
 3.2.2.Инжектор с възможност за настройка на температурата с изпарителен елемент от персиланизирано стъкло и със система за разделяне;
 3.2.3.Пламъчнойонизационен детектор (ПЙД);
 3.2.4.Система за събиране на данни, подходяща за употреба с ПЙД (3.10.3.), с възможност за ръчно въвеждане.
 3.3.Капилярна колона от стопен кварц с дължина 20—30 m и вътрешен диаметър 0,25—0,32 mm, покрита с 5 % дифенил — 95 % диметилполисилоксан (неподвижна фаза с SE-52 или SE-54 или еквивалентна) до постигането на еднородна дебелина между 0,10 и 0,30 μm.
 3.4.Микроспринцовка за газова хроматография с вместимост 10 μl и циментирана игла, подходяща за инжектиране с разделяне.
 4.РЕАГЕНТИ
 4.1.Безводен пиридин, с чистота за хроматографски анализ.
 4.2.Хексаметилдисилазан с чистота за анализ.
 4.3.Триметилхлоросилан с чистота за анализ.
 4.4.Разтвори на проби от триметилсилилови етери. Те се приготвят в момента на употреба от стероли и еритродиол, получени от масла, в които се съдържат.
 4.5.Стандартни разтвори на триметилсилилови етери на алифатни алкохоли от C20 до C28. Те могат да се приготвят от смеси от чисти алкохоли тогава, когато са необходими за употреба.
 4.6.Газ носител: водород или хелий, с чистота за газова хроматография.
 4.7.Спомагателни газове: водород, хелий, азот и въздух, пречистени за газова хроматография.
 4.8.Реагент за силилиране, състоящ се от смес от пиридин/ хексаметилдисилазан/триметилхлоросилан в съотношение 9:3:1 (V/V/V).
 4.9.n-хексан с чистота за хроматографски анализ.
 5.ПРИГОТВЯНЕ НА ТРИМЕТИЛСИЛИЛОВИТЕ ЕТЕРИ
 В епруветката (3.1), съдържаща фракцията на алкохолите, се добавя реагентът за силилиране (4.8) (забележка 6) в съотношение 50 μl за всеки милиграм алкохолни съединения, като се избягва проникването на влага (бележка 7).
 Забележка 6: Готови за употреба разтвори могат да се доставят от търговската мрежа. Могат да се доставят и други реагенти за силилиране, като например бистриметилсилилтрифлуороацетамид + 1 % триметилхлоросилан, който трябва да се разреди със същия обем безводен пиридин. Пиридинът може да се замени със същото количество ацетонитрил.
 Забележка 7: Слабата опалесценция, която може да се получи, е нормална и не причинява аномалии. Формирането на бял флокулат или появата на розово оцветяване е знак за наличието на влага или за увреждането на реагента. Ако това се случи, анализът трябва да бъде повторен (само ако се използва хексаметилдисилазан/триметилхлоросилан).
 Епруветката се затваря (3.1) и внимателно се разклаща (без да се преобръща) до пълно разтваряне на съставките. Оставя се за да престои най-малко 15 минути при стайна температура, след което се центрофугира в продължение на няколко минути. Бистрият разтвор е готов за


text:
анализ чрез газова хроматография.
 6.АНАЛИЗ ЧРЕЗ ГАЗОВА ХРОМАТОГРАФИЯ
 6.1.Предварителни операции, кондициониране на капилярната колона
 Колоната (3.3) се монтира в газовия хроматограф чрез свързване на входния край с инжектора с разделяне и на изходния край — с детектора.
 Извършва се обща проверка на газовохроматографския агрегат (течове от газовите вериги, ефикасност на детектора, ефикасност на разделителната система и на записващата система и т.н.).
 Ако колоната се използва за първи път, се препоръчва тя да бъде кондиционирана: през нея се прокарва слаба струя газ, след което се включва газовохроматографският агрегат и се започва постепенно нагряване до достигането на температура от поне 20 oC над температурата за експлоатация (забележка 8). Тази температура се поддържа в продължение на най-малко два часа, след което целият агрегат се привежда в работен режим (настройка на газовата струя и разделяне, възпламеняване на пламъка, свързване с изчислителната система, настройване на температурата на колоната, детектора и инжектора и т.н.) и след това се записва сигналът с поне два пъти по-висока чувствителност от тази, която ще се използва при анализа. Ходът на базовата линия трябва да е прав, без пикове от какъвто и да било вид и без измествания. Отрицателният праволинеен дрейф е показател за изтичане от свръзките на колонката; положителният дрейф е показател за неподходящо кондициониране на колонката.
 Забележка 8: Температурата на кондициониране трябва винаги да е поне с 20 oC по-ниска от максималната температура, определена за използваната стационарна фаза.
 6.2.Условия на експлоатация
 Температурната програма и дебитът на газа носител се оптимизират, така че да се получат хроматограми, подобни на фигури 3—6.
 Следните параметри са тествани и установени за полезни:
 6.2.1.Алифатни алкохоли
 Пещна програма
 180 oC (8 min) → 260 oC (при 5 oC/min) → 260 oC (15 min)
 Температура на инжектора
 280 oC
 Температура на детектора
 290 oC
 Линейна скорост на газа носител
 Хелий (20 до 30 cm/s); Водород (30 до 50 cm/s)
 Съотношение на разделяне
 1:50 до 1:100
 Инжектиран обем
 0,5 до 1 μl от разтвора на триметилсилилови етери
 6.2.2.Стероли и тритерпенови диалкохоли
 Пещна програма
 260 ± 5 oC изотермално
 Температура на инжектора
 280—300 oC
 Температура на детектора
 280—300 oC
 Линейна скорост на газа носител
 Хелий (20 до 30 cm/s); Водород (30 до 50 cm/s)
 Съотношение на разделяне
 1:50 до 1:100
 Инжектиран обем
 0,5 до 1 μl от разтвора на триметилсилилови етери
 Тези условия могат да се изменят в зависимост от характеристиките на колоната и на газовия хроматограф с цел да се получат хроматограми, отговарящи на следните изисквания:
 — Времето за задържане на алкохол C26 да е 18  5 минути.
 — Пикът на алкохол C22 да е 80  20 % от стойността на пълната скала за маслиново масло и 40  20 % от стойността на пълната скала за масло от остатъчни продукти.
 — Времето на задържане на β-ситостерола трябва да е 20 ± 5 минути.
 — Пикът на кампестерола трябва да е, както следва: за маслиновото масло (общо съдържание 3 %) — 20 ± 5 % от пълната стойност.
 — Всички налични стероли трябва да са разделени. В добавка на това, че трябва да са разделени,


text:
пиковете трябва да бъдат също така напълно отделени един от друг, т.е. следата на пика трябва да се върне напълно до основата, преди да се издигне за следващия пик. Допуска се обаче непълно отделяне, при условие че пикът при RRT 1,02 (ситостанол) може да се изрази количествено чрез използването на перпендикуляр.
 6.3.Провеждане на анализа
 С помощта на микроспринцовката с вместимост 10 μl (3.4) се изтегля 1 μl хексан, въвежда се 0,5 μl въздух и впоследствие — 0,5 до 1 μl от разтвора на пробата. Буталото на спринцовката се изтегля, за да се изпразни иглата. Иглата се въвежда през мембраната на инжектора и след една до две секунди разтворът се инжектира бързо, като иглата се изважда бавно след приблизително пет секунди. Също така може да се използва автоматичен инжектор.
 Записването продължава до пълното елуиране на триметилсилиловите етери на наличните алкохолни съединения. Базовата линия трябва да продължава да е в изпълнение на изискванията на съответните условия на експлоатация (6.2.1 или 6.2.2).
 6.4.Идентифициране на пиковете
 Идентифицирането на отделните пикове се извършва въз основа на времената на задържане и чрез сравнение със сместа от алифатни и тритерпенови алкохоли или стероли и триметилсилилови етери на тритерпеновите диалкохоли, анализирани при същите условия. Хроматограма на фракциите на алифатните и тритерпеновите алкохоли е показана на фигура 3, а съответните хроматограми за стеролите и тритерпеновите диалкохоли са изложени на фигура 2.
 Алифатните алкохоли се елуират в следния ред: C20-ол (I.S.), C22-ол, C23-ол, C24-ол, C25-ол, C26-ол, C27-ол и C28-ол.
 Стеролите и тритерпеновите диалкохоли се елуират в следния ред: холестерол, брасикастерол, ергостерол, 24-метиленхолестерол, кампестерол, кампестанол, стигмастерол, Δ7-кампестерол, Δ5,23-стигмастадиенол, клеростерол, β-ситостерол, ситостанол, Δ5-авенастерол, Δ5,24-стигмастадиенол, Δ7-стигмастенол, Δ7-авенастерол, еритродиол и уваол.
 6.5.Количествена преценка
 Лицата на пиковете на 1-ейкозанола и на алифатните алкохоли C22, C24, C26 и C28 се изчисляват чрез система за събиране на данни. Коефициентът на чувствителност за 1-ейкозанола се приема за равен на 1.
 С помощта на изчислителната система се намира площта на пиковете на α-холестанола и на стеролите и тритерпеновите диалкохоли. Пиковете за всички съединения, които не са включени (ергостеролът не трябва да се изчислява) в таблица 1, не се вземат под внимание. Коефициентът на чувствителност за α-холестанола се приема за равен на 1.
 Концентрацията на всяко отделно алкохолно съединение, изразена в mg/kg мастно вещество, се изчислява по следния начин:
 Ax x ms
 As x m
 Алкохолно съединение x = x 1000
 където:
 Ax = площта на пика на алкохолното съединение x в единиците, използвани от изчислителната система,
 As = площта на пика на 1-ейкозанола/α-холестанола в единиците, използвани от изчислителната система,
 ms = масата на добавения 1-ейкозанол/α-холестанол в милиграми.
 m = масата на използваната за определянето проба в грамове.
 7.ИЗРАЗЯВАНЕ НА РЕЗУЛТАТИТЕ
 Отчитат се отделните концентрации на алифатните и тритерпеновите алкохоли, изразени в mg/kg мастно вещество, както и сборът им като „общо съдържание на алифатни алкохоли“. Общото съдържание е сборът от C22, C24, C26 и C28.
 Компонентният състав на всяко отделно алкохолно съединение се изразява до един знак след десетичната запетая.
 Общата концентрация на стеролите трябва да бъде изразена без десетична запетая.
 Изчислява се процентното съдържание на всеки отделен стерол чрез


text:
съотношението на площта на относимия пик спрямо общата площ на пиковете на стеролите:
 Ax
 ∑A
 Стерол x = x 100
 където:
 Ax = площта на пика на стерол x.
 ∑A = общата площ на пиковете на стеролите.
 Привиден β -ситостерол: Δ5,23-стигмастадиенол + клеростерол + β-ситостерол + ситостанол + Δ5-авенастерол + Δ5,24-стигмастадиенол.
 Изчислява се процентът на еритродиола и уваола:
 AEr + AUv
 ∑AT
 Еритродиол + Уваол = x 100
 където:
 AEr = площта на еритродиола в единиците, използвани от изчислителната система,
 AUv = площта на уваола в единиците, използвани от изчислителната система.
 ∑AT = сбора на площта на стерола + еритродиола + уваола, използвани от изчислителната система.
 Освен изчислението на относителния процент на отделните стероли и тритерпеновите алкохоли, както и на общата коцентрация на стеролите, трябва да се изчислят и концентрацията на еритродиола и уваола и техният сбор, в mg/kg мастно вещество, изразени по следния начин:
 AEr x ms
 As x m
 Еритродиол = x 1000
 AUv x ms
 As x m
 Уваол = x 1000
 където:
 AEr = площта на пика на еритродиола в единиците, използвани от изчислителната система,
 AUv = площта на уваола в единиците, използвани от изчислителната система.
 As = площта на пика на α-холестанола в единиците, използвани от изчислителната система.
 ms = масата на добавения α-холестанол в милиграми.
 m = масата на използваната за определянето проба в грамове.
 ДОПЪЛНЕНИЕ
 Фигура 1 — Тънкослойна хроматография на неосапуняемата фракция от маслиново масло от остатъчен материал, елуирано двукратно с хексан:диетилов етер (65:35), проявена с SO4H2 (50 %) и нагрята. Ивиците, които трябва да се изтъркат, са намиращите се в правоъгълника; 1 са ивиците на алифатните алкохоли, а 2 са тези на стеролите и тритерпеновите алкохоли.
 Таблица I — Относително време на задържане на стеролите
 Пик
 Идентификация
 Относително време на задържане
 SE 54 колона
 SE 52 колона
 1
 Холестерол
 Δ-5-холестен-3ß-ол
 0,67
 0,63
 2
 Холестанол
 5α-холестан-3ß-ол
 0,68
 0,64
 3
 Брасикастерол
 [24S]-24-метил-Δ-5,22-холестадиен-3β-ол
 0,73
 0,71
 *
 Ергостерол
 [24S]-24-метил-Δ5,7,22-холестатриен-3β-ол
 0,78
 0,76
 4
 24-метилен-холестерол
 24-метилен-Δ-5,24-холестадиен-3ß-ол
 0,82
 0,80
 5
 Кампестерол
 (24R)-24-метил-Δ-5-холестен-3ß-ол
 0,83
 0,81
 6
 Кампестанол
 (24R)-24-метил-холестан-3ß-ол
 0,85
 0,82
 7
 Стигмастерол
 (24S)-24-етил-Δ-5,22-холестадиен-3ß-ол
 0,88
 0,87
 8
 Δ-7-кампестерол
 (24R)-24-метил-Δ-7-холестен-3ß-ол
 0,93
 0,92
 9
 Δ-5,23-стигмастадиенол
 (24R,S)-24-етил-Δ-5,23-холестадиен-3ß-ол
 0,95
 0,95
 10
 Клеростерол
 (24S)-24-етил-Δ-5,25-холестадиен-3ß-ол
 0,96
 0,96
 11
 ß-ситостерол
 (24R)-24-етил-Δ-5-холестен-3ß-ол
 1,00
 1,00
 12
 Ситостанол
 24-етилхолестан-3ß-ол
 1,02
 1,02
 13
 Δ-5-авенастерол
 (24Z)-24-етилиден-Δ-холестен-3ß-ол
 1,03
 1,03
 14
 Δ-5,24-стигмастадиенол
 (24R,S)-24-етил-Δ-5,24-холестадиен-3ß-ол
 1,08
 1,08
 15
 Δ-7-стигмастенол
 (24R,S)-24-етил-Δ-7-холестен-3ß-ол
 1,12
 1,12
 16
 Δ-7-авенастерол
 (24Z)-24-етилиден-Δ-7-холестен-3ß-ол
 1,16
 1,16
 17
 Еритродиол
 5α-олеан-12-ен-3β,28-диол
 1,41
 1,41
 18
 Уваол
 Δ12-урсен-3β,28-диол
 1,52
 1,52
 Фигура 2 — ГХ-ПЙД хроматографски профил на стерола и тритерпеновите диалкохоли при рафинираното маслиново масло. (1) Холестерол, (2) α-холестанол (I.S.), (3) 24-метиленхолестерол, (4) кампестерол, (5) кампестанол, (6) стигмастерол, (7) Δ5,23-стигмастадиенол, (8) клеростерол, (9) β-ситостерол, (10) ситостанол, (11) Δ5-авенастерол, (12) Δ5,24-стигмастадиенол, (13) Δ7-стигмастенол, (14) Δ7-авенастерол, (15) еритродиол, (16) уваол.
 Фигура 3 — ГХ-ПЙД хроматографски профил на стерола и тритерпеновите диалкохоли при маслиновото масло за осветление. (1) Холестерол, (2) α-холестанол, (3) брасикастерол, (4) 24-метиленхолестерол, (5) кампестерол, (6) кампестанол, (7) стигмастерол, (8) Δ7-кампестерол, (9) Δ5,23-стигмастадиенол, (10) клеростерол, (11) β-ситостерол, (12) ситостанол, (13) Δ5-авенастерол, (14) Δ5,24-стигмастадиенол, (15) Δ7-стигмастенол, (16) Δ7-авенастерол, (17) еритродиол, (18) уваол.
 Фигура 4 — ГХ-ПЙД хроматографски профил на алифатните алкохоли


text:
и тритерпеновите алкохоли при маслиновото масло. (I.S.) C20-ол, (1) C22-ол, (2) C24-ол, (3) C26-ол, (4) C28-ол, (5) тритерпенови алкохоли.
 Фигура 5 — ГХ-ПЙД хроматографски профил на алифатните алкохоли и тритерпеновите алкохоли при рафинираното маслиново масло и центрофугираното втори път маслиново масло. (I.S.) C20-ол, (1) C22-ол, (2) C24-ол, (3) C26-ол, (4) C28-ол, (5) тритерпенови алкохоли.
 Фигура 6 — ВЕТХ хроматограма на неосапуняемо маслиново масло, отделено чрез ВЕТХ с помощта на ултравиолетов детектор. (1) Алифатни и тритерпенови алкохоли; (2) Стероли и тритерпенови диалкохоли
 (1)
 Медианата на недостатъците може да е по-малка или равна на 3,5, когато медианата на признака „плодов аромат“ е равна на 0,0.
 (2)
 (1) Съдържание на други мастни киселини (%): палмитинова: 7,50—20,00; палмитолеинова: 0,30—3,50; хептадеканова: ≤ 0,40; хептадеценова ≤ 0,60;
 стеаринова: 0,50—5,00; олеинова: 55,00—83,00; линолова: 2,50—21,00. Общо количество на изомерите, които могат (или не могат) да бъдат отделени чрез капилярна колона.
 (3)
 (1) Вж. допълнението към настоящото приложение. Привиден β-ситостерол: делта-5,23-стигмастадиенол+клеростерол+бета-ситостерол+ситостанол+делта-5-авенастерол+делта-5,24-стигмастадиенол. Масло със съдържание на восъци между 300 mg/kg и 350 mg/kg се смята за маслиново масло за осветление, ако общото съдържание на алифатни алкохоли е ≤ 350 mg/kg, или ако процентното съдържание на еритродиол и уваол е ≤ 3,5 %.
 (4)
 (4) Масло със съдържание на восъци между 300 mg/kg и 350 mg/kg се смята за нерафинирано маслиново масло от остатъчен материал, ако общото съдържание на алифатни алкохоли е > 350 mg/kg и ако процентното съдържание на еритродиол и уваол е > 3,5 %.


text:
 11.6.2016
 BG
 Официален вестник на Европейския съюз
 L 154/25
 РЕГЛАМЕНТ ЗА ИЗПЪЛНЕНИЕ (ЕС) 2016/923 НА КОМИСИЯТА
 от 10 юни 2016 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕC) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 10 юни 2016 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 136,7
 TR
 69,0
 ZZ
 102,9
 0709 93 10
 TR
 145,6
 ZZ
 145,6
 0805 50 10
 AR
 175,8
 IL
 134,0
 MA
 106,8
 TR
 157,0
 ZA
 179,9
 ZZ
 150,7
 0808 10 80
 AR
 121,5
 BR
 107,0
 CL
 135,0
 CN
 102,3
 NZ
 149,7
 US
 180,4
 UY
 107,2
 ZA
 123,6
 ZZ
 128,3
 0809 10 00
 TR
 269,1
 ZZ
 269,1
 0809 29 00
 TR
 527,5
 US
 888,6
 ZZ
 708,1
 (1) Номенклатура на държавите, определена с Регламент (ЕC) No 1106/2012 на Комисията от 27 ноември 2012 година за прилагане на Регламент (ЕО) No 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата


text:
 2.10.2018
 BG
 Официален вестник на Европейския съюз
 L 246/3
 РЕГЛАМЕНТ ЗА ИЗПЪЛНЕНИЕ (ЕС) 2018/1468 НА КОМИСИЯТА
 от 1 октомври 2018 година
 за изменение на Регламент за изпълнение (ЕС) No 461/2013 на Съвета за налагане на окончателно изравнително мито върху вноса на полиетилентерефталат (PET) с произход от Индия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1) („основния регламент“), преди неговото изменение с Регламент (ЕС) 2017/2321 на Европейския парламент и на Съвета (2), и по-специално член 19 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 С Регламент (ЕО) No 2603/2000 (3) Съветът наложи окончателно изравнително мито върху вноса на полиетилентерефталат (PET) с произход, inter alia, от Индия („първоначалното разследване“).
 (2)
 С Регламент (ЕО) No 1645/2005 (4) Съветът измени нивото на действащите изравнителни мерки срещу вноса на PET от Индия след провеждане на ускорен преглед съгласно член 20 от основния регламент.
 (3)
 С Регламент (ЕО) No 193/2007 (5) Съветът наложи окончателно изравнително мито за допълнителен период от пет години след провеждане на преглед с оглед изтичане на срока на действие съгласно член 18 от основния регламент.
 (4)
 С Регламент (ЕО) No 1286/2008 (6) и Регламент за изпълнение (ЕС) No 906/2011 (7) впоследствие Съветът измени изравнителните мерки след провеждане на частични междинни прегледи съгласно член 19 от основния регламент.
 (5)
 През 2012 г. друг частичен междинен преглед бе прекратен без изменение на действащите мерки, наложени с Регламент за изпълнение (ЕС) No 559/2012 на Съвета. (8)
 (6)
 С Регламент за изпълнение (ЕС) No 461/2013 (9) Съветът наложи окончателно изравнително мито за допълнителен период от пет години след провеждане на втори преглед с оглед изтичане на срока на действие съгласно член 18 от основния регламент.
 (7)
 С Регламент за изпълнение (ЕС) 2015/1350 (10) Комисията измени изравнителните мерки след провеждане на два частични междинни прегледа съгласно член 19 от основния регламент.
 (8)
 С Решение 2000/745/ЕО (11) Комисията прие гаранции за спазване на минимален ценови праг на вноса, предложени от трима производители износители от Индия. С Решение за изпълнение 2014/109/ЕС (12) Комисията оттегли приемането на гаранциите поради промяна в обстоятелствата, при които те са били приети.
 (9)
 Действащите понастоящем мерки са окончателно изравнително мито, наложено с Регламент (ЕС) No 461/2013, изменен с Регламент за изпълнение (ЕС) 2015/1350 на Комисията („действащите мерки“). Те се състоят от специфично изравнително мито, чиято ставка варира от 0 до 74,6 EUR/тон за изрично посочените индийски производители, а остатъчната ставка на митото, наложено върху вноса от всички други производители, възлиза на 69,4 EUR/тон.
 1.2. Започване на два частични междинни прегледа
 (10)
 През септември 2016 г. Dhunseri Petrochem Limited („DPL“) – индийски производител износител, поиска Комисията да измени регламента за налагане на действащите мерки с оглед на промяната на наименованието на дружеството. От искането обаче стана ясно, че DPL е встъпило в съдружие в рамките на съвместно предприятие с Indorama Ventures Public Company Limited („IVL“),


text:
което е довело до следната структура:
 а)
 Indorama Ventures Global Services Limited – дъщерно дружество на IVL, е придобило дялово участие в размер на 50 % от дейността на DPL, свързана със смола от полиетилентерефталат, посредством учредяването на ново дружество, наречено IVL Dhunseri Petrochem Industries Limited (IVDPIL);
 б)
 DPL е придобило дялово участие в размер на 50 % от Micro Polypet Pvt. Ltd (MPPL) – индийски производител на PET, който никога не е извършвал износ за ЕС и спрямо когото не се е прилагало индивидуално изравнително мито.
 (11)
 С оглед на изложеното по-горе Комисията смята, че са налице достатъчно доказателства, че обстоятелствата във връзка със субсидирането на DPL и свързаните с него дружества са се променили съществено, като тези промени са с дълготраен характер, и поради това мерките следва да бъдат подложени на преглед.
 (12)
 Въз основа на това Комисията обяви, с известие от 6 юли 2017 г. (13), решението си да предприеме по своя собствена инициатива частичен междинен преглед по силата на член 19 от основния регламент, ограничен в своя обхват до разглеждане на субсидирането на DPL и свързаните с него дружества в Индия. Целта на прегледа е да се определи нивото на субсидиране при новата структура на дружеството.
 (13)
 Друг производител износител от Индия — Reliance Industries Limited („Reliance“), подаде искане за частичен междинен преглед по силата на член 19 от основния регламент. Искането беше ограничено до разглеждане на субсидирането на Reliance.
 (14)
 Reliance предостави достатъчно доказателства, че прилагането на мерките при настоящото им равнище вече не е необходимо за компенсиране на подлежащото на изравняване субсидиране. Дружеството посочи по-специално, че намалението на общото равнище на субсидиране се дължи на преустановяването на схемата за фокусиране върху продукта и на схемата за фокусиране върху пазара, както и на намаляването на сумите, от които се е възползвал заявителят във връзка с други схеми, като схемата за предварителни разрешителни и схемата за възстановяване на мита.
 (15)
 След като установи, че в искането се съдържат достатъчно доказателства, на 6 юли 2017 г. (14) Комисията обяви започването на частичен междинен преглед по силата на член 19 от основния регламент, ограничен в своя обхват до разглеждане на субсидирането на Reliance.
 (16)
 В двете известия за започване на частичен междинен преглед Комисията обяви, че в хода на разследванията ще прецени доколко е целесъобразно изменение на ставката на митото върху вноса на определен вид полиетилен терефталат (PET) с произход от Индия от „всички останали дружества“ в Индия.
 (17)
 Като се има предвид, че и двата междинни прегледа обхващат един и същ продукт, предмет на прегледа, една и съща държава на произход и един и същ разследван период, както и поради факта, че и двете мерки подлежат на една и съща процедура, беше счетено за уместно заключенията от двата прегледа да бъдат обобщени в един нормативен акт.
 1.3. Страни, засегнати от разследването
 (18)
 Комисията официално информира Dhunseri, свързаните с него дружества и Reliance („засегнатите производители износители“), сдружението на производителите в Съюза, вносители и потребители в Съюза, за които е известно, че са засегнати страни, както и представителите на


text:
държавата износител за започването на частични междинни прегледи. На заинтересованите страни беше предоставена възможност да изложат становищата си в писмен вид, както и да поискат изслушване в посочения в известията за започване на процедурата срок.
 (19)
 С цел да получи информацията, която смята за необходима за своето разследване, Комисията изпрати въпросници до засегнатите производители износители и до правителството на Индия (ПИ) и получи отговори в рамките на посочените за целта срокове.
 (20)
 Комисията изиска и провери цялата информация, която сметна за необходима за определяне на субсидирането. Комисията извърши проверки на място в помещенията на IVDPIL в Колката, в централата на MPPL в Делхи, във фабриката на MPPL в Карнал, в Reliance в Мумбай, както и в помещенията на ПИ в Ню Делхи (Генерална дирекция за външна търговия и Министерство на търговията).
 1.4. Разследван период в рамките на прегледа
 (21)
 Разследването на субсидирането обхвана периода от 1 април 2016 г. до 31 март 2017 г. („разследвания период в рамките на прегледа“).
 1.5. Оповестяване
 (22)
 На 25 юли 2018 г. ПИ и другите заинтересовани страни бяха информирани за съществените факти и съображения, въз основа на които Комисията възнамерява да предложи изменение на митническите ставки, приложими по отношение на Dhunseri и Reliance. Беше им предоставен и разумен срок за представяне на коментари. Всички становища и коментари бяха надлежно взети предвид, както е пояснено по-долу.
 (23)
 Reliance посочи, че оповестяването е направено след повече от 12 месеца след започването на разследването и се позова на член 11.11 от Споразумението за субсидиите и изравнителните мерки на СТО, съгласно който разследванията „следва“ да приключат в срок от една година, „освен при особени обстоятелства“, както и на член 22, параграф 1 от основния регламент, съгласно който прегледите се провеждат „експедитивно“ и „обикновено“ приключват в срок от 12 месеца от датата на започването им. Въз основа на това Reliance заяви, че при липсата на особени обстоятелства или обосновка от страна на Комисията разследването следва да бъде „приключено без защитни мерки“.
 (24)
 Що се отнася до сроковете обаче, Комисията отбелязва, че настоящото разследване в рамките на прегледа попада в обхвата на член 21.4 от Споразумението за субсидиите и изравнителните мерки, съгласно който преглед на изравнителни мита „обикновено приключва до 12 месеца от датата на предприемането му“ и не се прави позоваване на особени обстоятелства, необходими за обосноваване на продължителност на разследването над 12 месеца. Аналогично и в член 22, параграф 1 от основния регламент липсва позоваване на особени обстоятелства, необходими за обосноваване на продължителност на разследването над 12 месеца. Текущите прегледи са проведени в 15-месечния срок, определен в член 22, параграф 1 от основния регламент. Поради това твърдението беше отхвърлено.
 2. ПРОДУКТ, ПРЕДМЕТ НА ПРЕГЛЕДА, И СХОДЕН ПРОДУКТ
 2.1. Продукт, предмет на прегледа
 (25)
 Продуктът, предмет на прегледа, е полиетилентерефталат (PET) с вискозитетен индекс 78 ml/g или повече съгласно ISO 1628-5, понастоящем класиран в код по КН 3907 61 00, с произход от Индия („продуктът, предмет на прегледа“).
 2.2. Сходен продукт
 (26)
 Разследването разкри, че продуктът, предмет на прегледа, е идентичен от гледна точка на физическите и химическите си


text:
характеристики и употребата си с продукта, произвеждан и продаван на вътрешния пазар в Индия. Поради това се достигна до заключението, че продуктите, продавани на вътрешния пазар и на пазара за износ, са сходни продукти по смисъла на член 2, буква в) от основния регламент.
 3. РЕЗУЛТАТИ ОТ РАЗСЛЕДВАНЕТО
 3.1. Реорганизиране на DPL и свързаните с него дружества
 (27)
 В хода на разследването беше потвърдено, че DPL е създало съвместно предприятие с IVL. В рамките на това съдружие DPL е прехвърлило цялото си производство на PET към ново дружество — IVDPIL, на 1 април 2016 г. и е придобило дял от 50 % от това дружество, като останалите 50 % са били придобити от Indorama Ventures Global Services Limited — дъщерно дружество на IVL. По този начин DPL е прекратило статута си на производител износител на продукта, предмет на прегледа, считано от посочената дата.
 (28)
 По време на разследването беше потвърдено също така, че DPL е придобило дял от 50 % от MPPL — индийски производител на PET, който преди това не е изнасял разглеждания продукт в Съюза и поради това не му е било наложено индивидуално изравнително мито при предходните разследвания по отношение на PET с произход от Индия. Останалият дял от 50 % в MPPL принадлежи на Indorama Ventures Global Services Limited.
 (29)
 Впоследствие, на 12 май 2017 г., IVDPIL е променило наименованието си на IVL Dhunseri Petrochem Industries Private Limited (IDIPL), а MPPL е прехвърлило всичките си активи, дългове, задължения и персонал към IDIPL. На 4 декември 2017 г. Висшият съд на Колката е одобрил това прехвърляне.
 (30)
 DPL, IDIPL (предходно наименование — IVDPIL) и MPPL са наричани по-нататък „групата Dhunseri“. С оглед на това целта на частичния междинен преглед беше да се установи приложимият процент на субсидиране на групата Dhunseri. За целта данните относно IDIPL и MPPL (което по време на разследвания период в рамките на прегледа все още е функционирало като отделен производител износител на продукта, предмет на прегледа) бяха обобщени, за да се изчисли процентът на субсидиране на групата Dhunseri като цяло, тъй като този процент е приложим спрямо окончателната структура на групата, при която заводът на MPPL е част от IDIPL.
 3.2. Субсидиране
 (31)
 Въз основа на субсидиите, разследвани в рамките на предходните прегледи, информацията, предоставена от ПИ и засегнатите производители износители, както и на базата на отговорите на въпросника на Комисията, бяха разследвани следните мерки:
 Програми за субсидиране на национално равнище:
 а)
 Схема за предварителни разрешения (AAS)
 б)
 Схема за възстановяване на мита съгласно правило 3, параграф 2 (DDS)
 в)
 Схема за кредитиране на вносни мита на материали, използвани в изнесени стоки (DEPBS)
 г)
 Схема на лицензионен режим за безмитен внос (DFIA)
 д)
 Схема за експортно кредитиране (ECS)
 е)
 Схема на експортно ориентираните единици (EOU) и Схема за специалните икономически зони (SEZ)
 ж)
 Схема за насърчаване на износа чрез внос на производствено оборудване (EPCGS)
 з)
 Схема за фокусиране върху пазара (FMS)
 и)
 Схема за фокусиране върху продукта (FPS)
 й)
 Схема за насърчаване на увеличаването на износа (IEIS)
 к)
 Схема за изравняване на лихвите


text:
(IES)
 л)
 Облекчаване на данък върху доходите за стимулиране на научноизследователска дейност (ITIRAD)
 м)
 Схема за стоков износ от Индия (MEIS)
 н)
 Схема за стимулиране на титулярите със статут на износители (SHIS)
 Програми за субсидиране на регионално равнище:
 о)
 Схема на правителството на Гуджарат за поощряване на капиталовите инвестиции (CIIS)
 п)
 Политика за насърчаване на предприятията на правителството на Харияна (EPP/GOH)
 р)
 Схема за освобождаване от данък върху продажбите на електроенергия в Гуджарат (GEDES)
 с)
 Схема с пакет от насърчителни мерки на правителството на Махаращра (PSI/GOM)
 т)
 Схема за стимулиране на Западен Бенгал (WBIS)
 (32)
 Посочените в горното съображение субсидии се основават на следните политики и нормативни актове.
 (33)
 Схемите AAS, DEPBS, DFIA, EOU/SEZ, EPCGS, FMS, FPS, IEIS, MEIS и SHIS се основават на Закона за външната търговия (развитие и регулиране) от 1992 г. (No 22 от 1992 г.), влязъл в сила на 7 август 1992 г. („Закон за външната търговия“). Съгласно Закона за външната търговия ПИ има право да отправя уведомления относно политиката в областта на износа и вноса. Те са обобщени в документите „Политика за външната търговия“, които се издават от Министерството на търговията на всеки пет години и се актуализират редовно.
 (34)
 AAS, DFIA, EOU/SEZ, EPCGS и MEIS се основават на документа „Политика за външната търговия 2015—2020 г.“ („ПВТ 2015—2020 г.“), приложим за разследвания период в рамките на прегледа. Освен това ПИ определя и процедурите, уреждащи ПВТ 2015—2020 г., в „Наръчник на процедурите, том I“ („НП I 2015—2020 г.“). Наръчникът на процедурите също се актуализира редовно.
 (35)
 DEPBS, FMS, FPS, IEIS и SHIS, основаващи се на предходната политика за външната търговия за периода 2009—2014 г. („ПВТ 2009—2014 г.“), не са подновени по силата на ПВТ 2015—2020 г., посочена в съображение 34.
 (36)
 Схемата DDS се основава на раздел 75 от Закона за митниците от 1962 г., на раздел 37 от Закона за централните акцизи от 1944 г., на раздели 93A и 94 от Закона за финансите от 1994 г. и на Правилника за възстановяване на митата, централните акцизи и данъка върху услугите от 1995 г. Ставките за възстановяване се публикуват редовно.
 (37)
 Схемата ECS се основава на раздели 21 и 35А от Закона за регулирането на банковото дело от 1949 г., който позволява на Резервната банка на Индия (RBI) да дава указания на търговските банки в областта на експортните кредити.
 (38)
 Схемата ITIRAD се основава на Закона за данъка върху доходите от 1961 г. (ITA), който се изменя с годишния Закон за финансите.
 (39)
 Схемата IES се основава на ръководно циркулярно писмо DBR.Dir.BC. No 62/04.02.001/2015-16 от 4 декември 2015 г. относно „Схема за изравняване на лихвите по експортни кредити в рупии, отпуснати преди и след експедицията на стоките“.
 (40)
 Схемата CIIS се осъществява под административното ръководство на правителството на Гуджарат и се основава на неговата политика в областта на промишлеността от 2015 г.
 (41)
 EPP/GOH се осъществява под административното ръководство на правителството на Харияна и е част от Политиката за насърчаване на предприятията — 2015 г., обявена от Министерството на търговията и промишлеността на правителството на Харияна.


text:
(42)
 Схемата GEDES се основава на Закона за облагането на електрическата енергия на Гуджарат от 1958 г. („Закона за електрическата енергия“) по силата на раздел 3, параграф 2, подточки vii) и viii), в съответствие с периодичните му изменения, публикувани в правителствения вестник на Гуджарат.
 (43)
 Схемата PSI/GOM се основава на Решение No PSI-2013/(CR-54)/IND-8 на правителството на Махаращра.
 (44)
 Схемата WBIS се осъществява под административното ръководство на правителството на Западен Бенгал и е създадена с известие No 309 – CI/O/ADN/GEN-INC/512 от 12 септември 2014 г. на Министерството на търговията и промишлеността на Западен Бенгал.
 (45)
 При разследването беше установено, че следните схеми или са били прекратени, или не са били използвани от двамата засегнати производители износители: DEPBS, DFIA, ECS, EOU/SEZ, FMS, FPS, ITIRAD, IEIS, IES, SHIS, CIIS, EPP/GOH, PSI/GOM и WBIS.
 3.3. Схема за предварителни разрешения („AAS“)
 (46)
 Комисията установи, че само един от производителите износители — обект на настоящите прегледи, се е възползвал от тази мярка през разследвания период в рамките на прегледа по отношение на много малък брой сделки за износ. На практика същото дружество е използвало Схемата за възстановяване на мита (DDS), описана по-долу в раздел 3.4, за по-голяма част от своите сделки за износ. Поради факта, че AAS и DDS не могат да бъдат използвани едновременно за едни и същи сделки за износ, Комисията приема, че AAS почти не е била използвана през разследвания период в рамките на прегледа, и взе решение да не определя количествено получените по линия на AAS ползи при въпросните прегледи.
 3.4. Схема за възстановяване на мита съгласно правило 3, параграф 2 (DDS)
 (47)
 Комисията установи, че през разследвания период в рамките на прегледа засегнатите производители износители са използвали схемата DDS.
 3.4.1. Правно основание
 (48)
 Правното основание, приложимо през разследвания период в рамките на прегледа, е Правилникът за възстановяване на митата и централните акцизи от 1995 г. („Правилник за DDS от 1995 г.“), последно изменен през 2006 г. (15) След разследвания период в рамките на прегледа това правно основание беше заменено от Правилника за възстановяване на митата и централните акцизи от 2017 г. (16) („Правилника от 2017 г.“), влязъл в сила на 1 октомври 2017 г. В правило 3, параграф 2 от Правилника за DDS от 1995 г. се урежда методът на изчисление при тази схема за възстановяване на мита. В правило 12, параграф 1, буква а), подточка ii) от въпросния правилник за DDS се разглежда декларацията, която износителите трябва да попълнят, за да се възползват от схемата. Тези правила са запазени без промяна в Правилника за DDS от 2017 г. и отговарят съответно на правило 3, параграф 2 и правило 13, параграф 1, буква а), подточка ii).
 (49)
 В допълнение към това, циркулярно писмо No 24/2001 (17) съдържа специфични инструкции за прилагане на правило 3, параграф 2 и декларацията, която износителите трябва да подадат съгласно правило 12, параграф 1, буква а), подточка ii).
 (50)
 Според правило 4 от Правилника за DDS от 1995 г. централното правителство може да преразглежда сумите или ставките по правило 3. Правителството е направило редица изменения, като последно


text:
ставките са преразгледани в Уведомление No 110/2015 — CUSTOMS (N.T.) от 16 ноември 2015 г. (18) и Уведомление No 131/2016 — CUSTOMS (N.T.) от 31 октомври 2016 г. (19) В резултат на това ставката, приложима за продукта, предмет на прегледа, през разследвания период в рамките на прегледа, е била 1,9 % от стойността франко борд до 14 ноември 2016 г. и 1,5 % от нея в периода след това.
 3.4.2. Допустимост
 (51)
 Допустими за участие в тази схема са всички производители износители или търговци износители.
 3.4.3. Практическо прилагане
 (52)
 По силата на тази схема всяко дружество, което изнася допустими продукти, има право да получи парични средства в размер, съответстващ на определен процент от декларираната стойност франко борд на изнесените материали. В правило 3, параграф 2 от Правилника за възстановяване на митата и централните акцизи се определя начинът на изчисляване на размера на субсидията:
 „2)
 При определяне на сумата или ставката за възстановяването по силата на настоящото правило централното правителство следва да вземе под внимание:
 а)
 средното количество или средната стойност на всеки клас или описанието на материалите, от които обикновено се произвежда или изработва определен клас стоки в Индия;
 б)
 средното количество или средната стойност на внесените или акцизните материали, използвани за производството или изработването на определен клас стоки в Индия;
 в)
 средната стойност на платените мита върху внесените или акцизните материали, използвани за производството на заготовки, компоненти и междинни продукти, влагани в производството на стоки;
 г)
 средната стойност на платените мита върху отпадни материали от производствения процес и катализатори.
 Ако такива отпадни материали или катализатори се използват повторно в даден производствен процес или се продават, средната стойност на митата върху повторно използваните или продадени отпадни материали или катализатори също следва бъде приспадната;
 д)
 средната стойност на платените мита върху внесените или акцизните материали, използвани за поместване или опаковане на изнесените стоки;
 е)
 всяка друга информация, която централното правителство счита за уместна или полезна за целта.“
 (53)
 С други думи ПИ е определило подлежащата на възстановяване сума въз основа на средните за отрасъла стойности на съответните мита, платени върху вносните суровини, и на средния за отрасъла коефициент на потребление по данни на представителни — по преценката на ПИ — производители на допустимите износни продукти. След това ПИ изразява сумата, подлежаща на възстановяване, като процент от средната експортна стойност на допустимите изнасяни продукти.
 (54)
 ПИ използва този процент, за да изчисли размера на паричните средства, на които имат право всички допустими износители. Ставката по тази схема се определя от ПИ за всеки отделен продукт. Ставката за продукта, предмет на прегледа, през разследвания период в рамките на прегледа е била 1,9 % от стойността франко борд до 14 ноември 2016 г. и 1,5 % след това, както е посочено в съображение 50.
 (55)
 За да може да се възползва от тази схемата, дружеството трябва да има износна дейност. В момента на вписване на данните за пратката в митническия сървър се посочва, че износът се осъществява по DDS и размерът на субсидията по DDS се фиксира окончателно. След като корабоплавателното дружество е подало


text:
манифест за износ и митническата служба е направила задоволително сравнение на този документ с данните в товарителницата, са изпълнени всички условия, за да се разреши изплащането на сумата за възстановяване — чрез директно плащане по банковата сметка на износителя или с менителница.
 (56)
 Износителят също така трябва да представи доказателства за реализиране на постъпленията от износа чрез банково удостоверение за реализация (Bank Realisation Certificate — BRC). Този документ може да се представи и след изплащането на сумата за възстановяване, но ПИ си възстановява изплатената сума, ако износителят не предостави банковото удостоверение за реализация в рамките на определен срок.
 (57)
 В съответствие с индийските счетоводни стандарти сумата за възстановяването на мита може да бъде осчетоводена на основата на текущо начисляване като приход по търговските сметки след изпълнение на задължението за износ.
 (58)
 Съответното законодателство и административните инструкции сочат, че индийската митническа администрация не следва да изисква доказателства, че износителят, поискал възстановяване на мита, е имал или ще има митническо задължение по отношение на вноса на суровини, необходими за производството на изнасяния продукт (20). В допълнение към това, по време на проверката на място в ПИ, ПИ потвърди, че дружества, които набавят от националния пазар всички суровини, влагани в PET за износ, също могат да се възползват от пълния размер на ставката, изчислена въз основа на правило 3, параграф 2, посочено по-горе. Това разследване показа също така, че на практика такъв е случаят с един оказващ съдействие износител, който е получил ползи от схемата DDS, въпреки че не е внесъл нито една от основните суровини (пречистена терефталова киселина (PTA) и моноетиленгликол (MEG), използвани за производството на продукта, предмет на прегледа.
 3.4.4. Заключение по отношение на DDS
 (59)
 В рамките на DDS се предоставят субсидии по смисъла на член 3, параграф 1, буква а), подточка ii) и на член 3, параграф 2 от основния регламент. Така наречената „сума от възстановяване на мита“ е финансово участие на ПИ, тъй като представлява приходи, от които правителството се е отказало (т.е. предполагаемите вносни мита, събирани от ПИ, които са възстановени или опростени). Не съществуват ограничения по отношение на използването на тези средства. Освен това сумата от възстановяването на митата представлява полза за износителя, тъй като неговата ликвидност се подобрява чрез допълнителните суми от възстановените или опростените от ПИ вносни мита.
 (60)
 Ставката на схемата за възстановяване на мита при износ се определя от ПИ за всеки отделен продукт. Въпреки че субсидията е наречена „възстановяване на мита“, схемата няма всичките характеристики на допустима система за възстановяване на мита или на система за възстановяване за заместители по смисъла на член 3, параграф 1, буква а), подточка ii) от основния регламент, нито съответства на правилата, установени в буква и) от приложение I, в приложение II (определение и правила за възстановяване) и в приложение III (определение и правила за възстановяване за заместители) към основния регламент. Изплащането на парични средства на износителя не е непременно свързано с действителното заплащане на вносни мита върху суровините и не представлява митнически кредит за компенсиране на вносни мита върху предишен или бъдещ внос на суровини.


text:
В допълнение към това не съществува система или процедура, чрез които да се потвърди кои материали са вложени в производството на изнасяните продукти и в какви количества.
 (61)
 Плащането от страна на ПИ след осъществения от износителите износ зависи от осъществяването на износ и следователно се разглежда като специфична и подлежаща на изравняване по смисъла на член 4, параграф 4, буква а) от основния регламент.
 (62)
 С оглед на изложеното по-горе се достигна до заключението, че схемата DDS подлежи на изравняване.
 3.4.5. Изчисляване на размера на субсидията
 (63)
 В съответствие с член 3, параграф 2 и член 5 от основния регламент Комисията изчисли размера на субсидирането въз основа на ползата за получателя, за която бе установено, че съществува по време на разследвания период в рамките на прегледа. В това отношение Комисията установи, че ползата се предоставя на получателя в момента на осъществяване на сделка за износ по силата на тази схема. В този момент ПИ е длъжно да изплати паричната сума, която представлява финансово участие по смисъла на член 3, параграф 1, буква а) от основния регламент. След като митническите органи издадат товарителницата за износ, в която, inter alia, е посочена сумата, която следва да се предостави за тази сделка за износ, ПИ няма право на преценка дали да предостави субсидията или не. Предвид изложеното по-горе Комисията счете за целесъобразно оценката на ползата по схемата DDS да се извърши чрез сумиране на възстановените мита по сделките за износ, осъществени по тази програма по време на разследвания период в рамките на прегледа.
 (64)
 Групата Dhunseri отбеляза, че ползата по силата на DDS е намаляла от 1,9 % на 1,5 % по време на разследвания период в рамките на прегледа и изтъкна, че това намаляване е с дълготраен характер, като се позова на тенденцията към спад на ставката по DDS, намалена от 5,5 % през 2011 г. на 1,5 % през разследвания период в рамките на прегледа. Поради тази причина дружеството заяви, че ако DDS бъде обект на изравняване, то за база следва да се използва единствено ставката от 1,5 %.
 (65)
 Комисията отбелязва обаче, че в съответствие с член 5 от основния регламент „размерът на подлежащите на изравняване субсидии се изчислява чрез ползата за получателя, ако се установи, че такава съществува през разследвания за субсидиране период“. Както е посочено по-горе, ставката през разследвания период в рамките на прегледа е била 1,9 % от стойността франко борд до 14 ноември 2016 г. и 1,5 % след това. С оглед на това Комисията счита, че следва да се използват действителните ставки през разследвания период в рамките на прегледа. Поради това този аргумент беше отхвърлен.
 (66)
 Reliance също така заяви, че размерът на ползата, изчислен въз основа на схемата DDS, следва да бъде ограничен до допълнителните ползи, тъй като DDS следва да се разглежда като схема за възстановяване на мита, позволена съгласно член 3, параграф 1, буква а), подточка ii) от основния регламент, но не предостави допълнителни сведения в подкрепа на твърдението си. Както е обяснено в съображение 60, Комисията стигна до заключението, че


text:
DDS не представлява допустима схема за възстановяване на мита. Освен това, що се отнася до Reliance, по време на проверката на място Комисията заключи, че Reliance се е възползвало от DDS, въпреки че през разследвания период в рамките на прегледа не е внасяло нито една от двете суровини (MEG и PTA). Поради това твърдението беше отхвърлено, тъй като — видно от наличната информация — общата сума, предоставена на Reliance, представлява допълнителна полза.
 (67)
 MPPL обясни, че е използвало пречистена терефталова киселина (PTA) и моноетиленгликол (MEG) за производството на PET, както и че и двете суровини са били доставяни от един-единствен национален доставчик, който по силата на договора за покупка е начислявал на MPPL т. нар. „елемент, считан за мито“. Въз основа на това MPPL заяви, че е заплащало вносни мита върху суровините, влагани в изнасяния продукт, както и че поради това изчисляването на DDS следва да бъде ограничено до допълнителните ползи. В тази връзка Комисията отбеляза, че MPPL не е предоставило никакви доказателства, че на „елемента, считан за мито“ е съответствало реално плащане на вносни мита. Поради това твърдението беше отхвърлено.
 (68)
 IDIPL посочи, че MEG — една от двете основни суровини, използвани от дружеството за производството на PET, е била изцяло внасяна и съответните вносни мита са били заплатени. Въз основа на сумата на платените мита върху MEG, вложен в изнесения през разследвания период в рамките на прегледа PET, IDIPL предостави в допълнение изчисление на предполагаемото прекомерно опрощаване и заяви, че равнището на субсидиране следва да бъде определено единствено въз основа на това прекомерно опрощаване. Въпреки липсата на система или процедура, посредством която да се потвърди кои материали са вложени в производството на изнасяните продукти и в какви количества, Комисията извърши проверка на твърдението в съответствие с точка 5 от приложение II към основния регламент. При проверката беше потвърдено, че цялото количество MEG, вложено в производството на PET, е било внесено, както и че сумата на вносните мита, посочена в твърдението, действително е била платена по отношение на MEG, вложен в изнесения през разследвания период в рамките на прегледа PET. На тази основа Комисията прие твърдението и изчисли равнището на субсидиране единствено въз основа на прекомерното опрощаване.
 (69)
 В съответствие с член 7, параграф 2 от основния регламент Комисията отнесе размера на тези субсидии към общия оборот от износа на продукта, предмет на прегледа, през разследвания период в рамките на прегледа като подходящ знаменател, тъй като субсидията зависи от осъществяването на износ, а не е обвързана с изработените, произведените, изнесените или транспортираните количества.
 (70)
 На тази основа Комисията установи, че през разследвания период в рамките на прегледа ставките на субсидиите по тази схема са възлизали съответно на 0,38 % за групата Dhunseri и на 1,67 % за Reliance.
 3.4.6. Коментари във връзка с оповестяването
 Reliance
 (71)
 Reliance заяви, че Комисията е допуснала грешка, като е определила DDS за субсидия и за схема, попадаща в обхвата на член 3, параграф 1, буква а), подточка i); дружеството заяви, че освен това Комисията е действала в противоречие с въпросното определяне, като е


text:
проверила прекомерното опрощаване на друг износител. Reliance посочи, че Комисията е третирала по различен начин различните страни при изчисляването на размера на прекомерното опрощаване, като по-специално в случая на Reliance е подложила на изравняване цялата полза, получена по схемата DDS, вместо да ограничи изравняването единствено до прекомерното опрощаване.
 (72)
 Това твърдение е необосновано. Действително, както е пояснено по-горе, макар субсидията да е наречена „възстановяване на мита“, схемата няма всичките характеристики на допустима система за възстановяване на мита или на система за възстановяване за заместители по смисъла на член 3, параграф 1, буква а), подточка ii) от основния регламент, нито съответства на правилата, установени в буква и) от приложение I и в приложения II и III към основния регламент, тъй като изплащането на парични средства на износителя не е свързано с действителното заплащане на вносни мита върху суровините и не представлява митнически кредит за компенсиране на вносни мита върху предишен или бъдещ внос на суровини. Освен това към всички дружества (Reliance и групата Dhunseri) са приложени еднакъв подход и еднакви правила, тъй като целта на Комисията беше да разбере дали дружествата действително са внасяли съответните суровини през разследвания период в рамките на прегледа и дали са заплатили вносни мита върху този внос. След това, въз основа на наличната информация, Комисията изчисли размера на прекомерното опрощаване за двете дружества. По-долу е описана съответната ситуация по отношение на двете дружества. IDIPL (част от групата Dhunseri) заяви и предостави доказателства, че една от двете основни суровини, използвани за производството на PET, е била изцяло предмет на внос и че са платени вносни мита. Комисията извърши проверка, при която беше установена верността на твърдението. На тази фактологична основа Комисията изчисли равнището на субсидиране въз основа на прекомерното опрощаване. Reliance беше приканено да представи същите доказателства като IDIPL, но не го направи. Поради това за Reliance прекомерното опрощаване се равнява на цялата сума, получена от ПИ. Следователно, тъй като разликата между двамата производители износители е обоснована поради разликата в наличните факти, твърдението беше отхвърлено.
 (73)
 Reliance заяви освен това, че тежестта на доказване е била неправилно наложена на производителя износител, който — съгласно твърденията — е бил натоварен с количественото определяне на прекомерното опрощаване.
 (74)
 Комисията изразява несъгласие с това твърдение. Припомня се, че процесът по разследване се основава на отговори на въпросника и на проверки на място. Информацията, свързана с равнището на действително платените (или неплатени) от дадено дружество вносни мита, е фактологичен елемент и трябва да бъде предоставена от дружеството. Reliance не е предоставило тази информация в отговора си на въпросника, посочен в съображение 19, в който заинтересованите страни са приканени да предоставят цялата имаща отношение информация във връзка с изчисляването на ставката на субсидиране. При така констатираната липса на информация Комисията предприе проактивно събиране на информация, която да ѝ даде възможност да определи потенциалното прекомерно опрощаване по време на проверката на място на Reliance през декември 2017 г. На първо място, установено бе, че Reliance не е плащало вносни мита по отношение на двете основни суровини, използвани за производството на изнасяния PET, а


text:
именно PTA и MEG. Освен това Комисията проучи дали са плащани вносни мита по отношение на суровини, използвани за производството на PTA, на MEG или на какъвто и да било изходен материал за производството на PTA или MEG. Установено бе обаче, че Reliance, в качеството си на комплексно нефтохимическо предприятие, е внасяло суров нефт и е произвеждало вътрешно всички междинни продукти, водещи до производството на PET. След това Комисията се информира за ставката на вносното мито, приложимо за суровия нефт, която се оказа 0 %, както е видно от документ, предоставен от Reliance по време на проверката на място. Въз основа на тази информация стана ясно, че цялата сума по DDS представлява прекомерно опрощаване. През останалите етапи на разследването Reliance не предостави никакви проверими документи с количествени данни, които да сочат нещо различно. Независимо от неколкократно отправените покани Reliance не предостави никаква информация, която да позволи да бъде изчислен размерът на прекомерно опрощаване. В резюме: Комисията проактивно събра информацията, необходима за изчисляване на равнището на субсидиране по DDS, а Reliance, независимо от отправените многобройни покани, не предостави фактологични данни, с които дружеството разполага и които биха обосновали изчисляване на прекомерно опрощаване в размер, по-нисък от общата сума по DDS. Поради това твърдението беше отхвърлено.
 (75)
 Reliance заяви, че единствената покана от страна на Комисията да предостави информация, която да даде възможност да се определи равнището на прекомерното опрощаване, е била отправена в момента на оповестяването. Комисията обаче отбелязва, че както е пояснено в съображение 74, по време на проверката на място Reliance е било приканено да отговори на въпросника и да предостави информация във връзка с прекомерното опрощаване. Ето защо това твърдението също беше отхвърлено.
 (76)
 Reliance отбеляза, че Комисията не е предоставила на разположение доклад от проверката и заяви, че поради липсата на този доклад не е могло да предприеме адекватна защита на интересите си във връзка с DDS; поради това дружеството смята, че Комисията е обърнала тежестта на доказване при количественото определяне на размера на ползата по DDS.
 (77)
 Както е пояснено по-горе, Комисията смята, че тежестта да се докаже, че са платени вносни мита за суровините, вложени в изнасяните продукти, за които ПИ е възстановило платените според твърденията вносни мита, е на производителя износител. Комисията поема тежестта да изчисли размера на субсидиране въз основа на наличната информация. В това отношение Комисията отбелязва, че имащите отношение елементи, използвани за определяне на ставката на субсидиране по DDS в съответствие с метода, пояснен в съображение 69, са били проверени въз основа на отговорите на въпросника, дадени от Reliance. Проверката по отношение на DDS е проведена успоредно с проверката по отношение на MEIS поради голямото сходство между двете схеми. Проверени са няколко фактури за износ и свързаните с тях документи. Reliance също разполага с тази информация под формата на документи, събрани в рамките на мисията. По време на посещението на място Комисията установи, че е налице несъответствие между стойността на изнесените стоки, декларирани от Reliance по DDS, и стойността на изнесените стоки по MEIS. Несъответствието беше обяснено от Reliance в един


text:
от документите, събрани в рамките на мисията. Независимо от това въпросното несъответствие не е повлияло на изчисляването на размера на субсидирането. По време на посещението на място не бяха установени други несъответствия във връзка с документите, подадени от Reliance с оглед на DDS. Следователно цялата информация, необходима на заинтересованите страни, в това число на Reliance, за да упражнят правото си на защита, им е била предоставена на ранен етап от разследването. Поради това Комисията смята, че правото на защита на Reliance е било надлежно зачетено по време на съответното разследване. Също така от съображение 74 е видно, че Комисията не е обърнала тежестта на доказване, а напротив, проактивно е събрала информацията, необходима за изчисляване на размера на ползата по силата на DDS. Поради това твърдението се отхвърля.
 Групата Dhunseri
 (78)
 Както е пояснено по-горе, към всички заинтересовани икономически оператори бяха прилагани едни и същи правила, след като беше извършена внимателна оценка на конкретното им фактическо положение. IDIPL отново заяви, че през разследвания период в рамките на прегледа на MPPL е бил начислен „елемент, считан за мито“, който дружеството е платило на своя национален доставчик на PTA и MEG в съответствие с договорните им споразумения. IDIPL заяви, че сумата на „елемента, считан за мито“ следва да бъде извадена от общата полза по схемата DDS. IDIPL освен това посочи, че с механизма на „елемента, считан за мито“ се „привежда в изпълнение стратегическо решение вносните мита, наложени на доставчиците на суровини, да се прехвърлят надолу по веригата“.
 (79)
 По отношение на това твърдение Комисията може да потвърди, че в търговския договор между MPPL и неговия доставчик, във формулата, използвана за изчисляване на цената на суровините, фигурира компонент „елемент, считан за мито“. Това обаче само по себе си не представлява доказателство, че митото е действително платено от националния доставчик, тъй като формулата е резултат от търговско договаряне, което не отчита непременно дали митата са действително платени. В това отношение IDIPL не е представило доказателства, че закупените от него суровини са били внесени от техния доставчик, както и че — в случай че суровините са били внесени — е било платено мито. Поради тази причина твърдението беше отхвърлено.
 Правителството на Индия
 (80)
 ПИ заяви, че по схема за възстановяване на мита, в съответствие с предвиденото в Споразумението за субсидиите и изравнителните мерки, не е задължително да се предоставя опрощаване/освобождаване/отлагане на плащането на таксите при внос, платени по отношение на материали за влагане, а може да се предоставя и опрощаване на непреки данъци. Въз основа на това ПИ заяви, че Комисията е допуснала основна грешка, като е характеризирала DDS като недопустима система за възстановяване на мита на основание на факта, че тя може да се ползва дори и при липса на плащане на вносни мита.
 (81)
 В това отношение Комисията отбелязва, че макар ПИ да дава правна аргументация във връзка с опрощаването на непреки данъци, то не предоставя никакви доказателства, че такива непреки данъци са били действително платени или подлежащи на плащане по отношение на суровините, използвани при производството на изнасяния PET от която и да


text:
е заинтересована страна, и че ако те са били платени, не са били възстановени чрез друг, несвързан със схемата DDS данъчен механизъм. В хода на разследването никоя от заинтересованите страни не предостави информация, включваща непреки данъци във връзка със схемата DDS, която да окаже въздействие върху равнището на прекомерното опрощаване, въпреки че страните многократно бяха подканвани да предоставят информация, която да даде възможност да се изчисли прекомерното опрощаване по схемата DDS. Поради това твърдението беше отхвърлено.
 (82)
 В допълнение ПИ заяви, че в схемата DDS е предвиден механизъм за проверка с цел надзор върху потреблението на материали за влагане в производството на изнасяния продукт.
 (83)
 В подкрепа на твърдението си ПИ се позова на някои разпоредби на Правилника за възстановяване на митата и на Наръчника за митниците, съгласно които се провеждат одити и проверки; ПИ обаче не представи доказателства, че схемата DDS налага използването на система или процедура, посредством която да се потвърди кои материали са вложени в производството на изнасяния продукт, както и в какви количества, по смисъла на приложение II, точка 4. Поради това твърдението беше отхвърлено.
 (84)
 Следва също така да се добави, че липсата на система или процедура за проверка, по смисъла на приложение II, точка 4, не е била от значение при определянето на размера на субсидиите, посочен в съображение 70, тъй като Комисията изчисли прекомерното опрощаване въз основа на наличната информация, получена от разследваните дружества. ПИ заяви, че Комисията е била длъжна да прилага проактивен подход при изчисляването на прекомерното опрощаване.
 (85)
 От съображение 74 е видно, че Комисията е била проактивна в търсенето на информация, която да даде възможност да се определи дали част от сумата по DDS следва да не се смята за прекомерно опрощаване. Освен това ПИ не е провело, дори и след като е било приканено да го направи, допълнително проучване въз основа на действителните сделки на засегнатите производители износители. Поради това твърдението няма отношение към случая.
 3.5. Схема за насърчаване на износа чрез внос на производствено оборудване (EPCGS)
 (86)
 Комисията установи, че засегнатите производители износители са получили отстъпки по схемата EPCGS, които биха могли да бъдат отнесени към продукта, предмет на прегледа, през разследвания период в рамките на прегледа.
 3.5.1. Правно основание
 (87)
 Подробното описание на схемата EPCGS се съдържа в глава 5 от ПВТ 2015—2020 г., както и в глава 5 от НП I 2015—2020 г.
 3.5.2. Допустимост
 (88)
 До участие в тази схема се допускат производителите износители и търговците износители, „обвързани“ с поддържащи производители и доставчици на услуги.
 3.5.3. Практическо прилагане
 (89)
 При условие че поеме задължение да осъществява износ, дружеството получава разрешение да внася производствено оборудване (ново и употребявано оборудване, но не по-старо от 10 години) при намалена митническа ставка. За целта ПИ издава лиценз по схемата EPCGS при подаване на заявление и заплащане на такса. Схемата предвижда намалена митническа ставка, приложима за вноса на всяко производствено оборудване, внесено по тази схема. С цел да бъде спазено задължението за износ, внесеното производствено оборудване трябва да бъде използвано за производството на определено количество стоки, предвидени за износ


text:
в рамките на определен период от време. Съгласно ПВТ 2015—2020 г. производственото оборудване може да бъде внасяно при нулева митническа ставка в рамките на схемата EPCGS. Задължението за износ, възлизащо на шесткратния размер на спестеното мито, трябва да бъде изпълнено в рамките на период от максимум шест години.
 (90)
 Притежателят на лиценз по схемата EPCGS може да си набави производственото оборудване и на местния пазар. В такъв случай местният производител на производствено оборудване може да се ползва от безмитен внос за компонентите, необходими за изработването му. Като алтернатива местният производител може да поиска да получи ползите за планиран износ по отношение на доставката на производствено оборудване на притежателя на лиценз по EPCGS.
 3.5.4. Заключение относно схемата EPCGS
 (91)
 В рамките на EPCGS се предоставят субсидии по смисъла на член 3, параграф 1, буква а), подточка ii) и член 3, параграф 2 от основния регламент. Намаляването на митото представлява финансово участие от страна на ПИ, тъй като тази отстъпка намалява приходите на ПИ от мита, които иначе биха били дължими. В допълнение към това то създава полза за износителя, равняваща се на размера на намалението на митото.
 (92)
 Освен това схемата EPCGS е обвързана юридически с осъществяването на износа, тъй като тези лицензи не могат да бъдат получени без поемането на задължение за осъществяване на износ. Следователно схемата се разглежда като специфична и подлежаща на изравнителни мерки съгласно член 4, параграф 4, първа алинея, буква а) от основния регламент.
 (93)
 Схемата EPCGS не може да се разглежда като допустима система за възстановяване на мита или система за възстановяване за заместители по смисъла на член 3, параграф 1, буква а), подточка ii) от основния регламент. Производственото оборудване не попада в обхвата на подобни допустими системи, както е посочено в буква и) от приложение I към основния регламент, защото не се влага в производството на изнасяните продукти.
 3.5.5. Изчисляване на размера на субсидията
 (94)
 Комисията изчисли размера на субсидията в съответствие с член 7, параграф 3 от основния регламент въз основа на неплатените мита върху внесеното производствено оборудване, равномерно разпределени върху период, който съответства на нормалната амортизация на такова производствено оборудване в разглежданата промишленост. Следователно размерът на субсидията за разследвания период в рамките на прегледа беше изчислен, като общата сума на неплатеното мито беше разделена на периода на амортизация. В съответствие с установената практика така изчисленият размер, отнасящ се до разследвания период в рамките на прегледа, беше коригиран с добавянето на лихвите за този период, за да представя общата стойност на ползите през това време. За тази цел бе счетен за подходящ приложимият в Индия търговски лихвен процент по време на разследвания период.
 (95)
 Нито един от индийските производители не е поискал приспадане на таксите за получаване на субсидия от общия размер на субсидията, както е предвидено в член 7, параграф 1, буква а).
 (96)
 В съответствие с член 7, параграфи 2 и 3 от основния регламент Комисията отнесе размера на тази субсидия към оборота от износа на продукта, предмет на прегледа, през разследвания период в рамките на прегледа като знаменател, тъй като


text:
субсидията зависи от осъществяването на износ, а не е обвързана с изработените, произведените, изнесените или транспортираните количества.
 (97)
 Въз основа на изложеното по-горе Комисията установи, че през разследвания период в рамките на прегледа ставките на субсидиите по тази схема са възлизали съответно на 0,11 % за групата Dhunseri и на 0,45 % за Reliance.
 3.5.6. Коментари във връзка с оповестяването
 (98)
 IDIPL заяви, че съоръженията и машините, внесени по EPCGS, са били използвани за производството на PET, предназначен както за продажби на вътрешния пазар, така и за експортни продажби, и поради това за знаменател при изчислението, посочено в съображение 96, следва да се използват продажбите общо на дружеството, а не оборотът от износа на PET.
 (99)
 В тази връзка Комисията отбелязва, че дори и това неподкрепено с доказателства твърдение да е вярно, поради факта, че EPCGS зависи от осъществяването на износ, а не е обвързана с изработените, произведените, изнесените или транспортираните количества, приложим е член 7, параграф 2 и изборът на знаменателя, посочен в съображение 96, е обоснован. Поради това твърдението беше отхвърлено.
 3.6. Схема за стоков износ от Индия (MEIS)
 (100)
 Беше установено, че и двамата засегнати производители износители са получили ползи по схемата MEIS през разследвания период в рамките на прегледа.
 3.6.1. Правно основание
 (101)
 Подробно описание на MEIS се съдържа в глава 3 от ПВТ 2015—2020 г. и в глава 3 от НП I 2015—2020 г.
 (102)
 MEIS е влязла в сила на 1 април 2015 г.
 3.6.2. Допустимост
 (103)
 Допустими за участие в тази схема са всички производители износители или търговци износители.
 3.6.3. Практическо прилагане
 (104)
 Допустимите дружества могат да извлекат ползи от MEIS, като изнасят конкретни продукти за конкретни държави, които са включени в група А („Традиционни пазари“, включително всички държави — членки на ЕС), група Б („Възникващи и целеви пазари“) и група В („Други пазари“). Дружествата, попадащи във всяка една група, и списъкът на продуктите със съответните ставки на възстановяване са посочени в таблици 1 и 2, съответно от допълнение 3Б към ПВТ 2015—2020 г.
 (105)
 Ползата е под формата на митнически кредит, еквивалентен на процент от стойността франко борд на износа.
 (106)
 Към момента на влизане в сила на MEIS през април 2015 г. продуктът, предмет на прегледа, не е бил включен в допълнение 3Б, поради което не е бил допустим за получаване на ползи по схемата MEIS. Въпреки това на 29 октомври 2015 г. с публично известие No 44/2015-2020 износът на PET към държави от група А и група Б става допустим за получаване на ползи в рамките на MEIS в размер на 2 % от стойността на износа франко борд. С публично известие No 06/2015-2020 износът към държави от група В става допустим за получаване на същата полза от 2 %, считано от 4 май 2016 г.
 (107)
 От схемата са изключени някои видове износ, като износът на внесени или претоварени стоки, планираният износ, износът на услуги и оборотът от износа на единици, функциониращи в специални икономически зони/експортно ориентирани единици.
 (108)
 Митническите кредити по MEIS могат да се прехвърлят свободно и